Bukedde Online - Ebya Mayinja ne Kusasira byongedde okulanda: 'Nkyali munyivu'\nMayinja yeewozezzaako: 'Sirina nsobi gye nnakoze'\nAba UPDF balaze ebifo bye baakasuuza aba A...\nAdded 23rd September 2019\nMAYINJA ne Kusasira bongedde okweyuza ng’entabwe eva ku byabadde mu kivvulu kya Kusasira ekyabaddeko Pulezidenti wabula Mayinja n’ava ku bye baabadde bakkaanyizza n’ayimba oluyimba olukoona gavumenti mu maaso ga Museveni.\nPulezidenti Museveni ne Kusasira ku Serena.\nMAYINJA ne Kusasira bongedde okweyuza ng'entabwe eva ku byabadde mu kivvulu kya Kusasira ekyabaddeko Pulezidenti wabula Mayinja n'ava ku bye baabadde bakkaanyizza n'ayimba oluyimba olukoona gavumenti mu maaso ga Museveni.\nOlutalo luno kati lutemyemu n'ekibiina kyabwe ekya Golden Band nga bammemba abamu bawagira Ronald Mayinja gwe bagamba nti yabadde akozesa ddembe lye ng'omuyimbi okusalawo okuyimba oluyimba lw'alowooza olunaakwata abawagizi be omubabiro ate abalala nga bawagira Catherine Kusasira.\nGrace Ssekamatte mmemba w'ekibiina ye yasoose okutendereza Mayinja nti kye yakoze kya buzira era nti yeetaaga kuwagirwa aleme kukubwa ku nsolobotto wabula abamu ku bammemba b'ekibiina ne badda ku ludda lwa Kusasira nga bagamba nti Mayinja alina naye by'agoba ng'omuntu nga n'olwekyo kikyamu okukola ebyonoona enteekateeka za Kusasira era baagala yeetondere Kusasira ku lw'obulungi bw'ekibiina.\nAbawagira Kusasira bannyonnyodde nti Mayinja yamenye endagaano kubanga ekivvulu kino ekyabadde ku Serena mu Kampala ku Lwokutaano kyabadde kya Kusasira era nga y'alina obuyinza obusembayo okusalawo bayimbi ki abanaayimba mu kivvulu kye n'ennyimba z'ayagala bayimbe nga bwe kibeera ku mikolo kw'opangisiza omuyimbi n'omulagira n'ennyimba z'oyagala ayimbireko.\nKusasira munyiivu ng'agamba nti Mayinja yamulabisizza bubi mu maaso ga Pulezidenti ate nga bakkaanya okuva ku ntandikwa ng'ennyimba z'agenda okuyimba za mukwano ssi byabufuzi.\nKyokka ne Mayinja azzizza omuliro n'agamba nti Kusasira yabadde azannya byabufuzi n'atuuka n'okumuggyako akazindaalo ng'oluyimba "Bizzeemu" lwakatandika butandisi.\nMu kivvulu ekyo, Kusasira yabadde akyasengeka olukalala lw'abayimbi ba Golden Band nga bwe balina okuddiriηηana ng'atandikira ku: Mesach Ssemakula, Maureen Nantume…… kyokka Ronald Mayinja teyabirinze n'abasooka mu maaso n'alagira ab'ebyuma basseemu oluyimba "Bizzeemu…"\nEndongo yatandise era Kusasira yalabise ng'asobeddwa n'agezaako okulemesa Mayinja okuyimba, wabula Mayinja n'alemera akazindaalo era n'agenda mu maaso n'oluyimba olukolokota gavumenti nga lutegeeza Pulezidenti nti ebyamutwala mu nsiko ne banne okulwanyisa gavumenti ezaavaako, omuli enguzi, obutemu, okutyoboola eddembe, n'ebirala nti ate kati bizzeemu.\nOluvannyuma Kusasira yakolaganye n'abebyuma ne babiggyako era Mayinja n'ava ku siteegi nga bw'atolotooma nti, "Cathy mmwe… ..y'ensonga lwaki temujja kuntegeera…" Mayinja era yalabiddwa ng'akuba Museveni akaama era yagambye nti yabadde akkaatiriza bubaka buli mu luyimba.\nNKYALI MUNYIIVU - KUSASIRA\nKusasira yategeezezza Bukedde nti yeewuunyizza nnyo Mayinja okukola ekyo kye yakoze era agamba kyamunyiizizza nnyo kubanga yakirabidde ddala ng'ebigendererwa bya Mayinja bya kumwonoonera mukolo gwe (ogwa Kusasira).\nNga munyiikaavu, Kusasira yalambuludde nti: Awali omulema tofunyizaawo ngalo….., Mayinja yansabye ayimbemu nga Pulezidenti tannaba kugenda mu mutima omulungi ne mukkiriza era y'ensonga lwaki nasabye Pulezidenti alindeko okugenda bakozi bannange mu kibiina bamuyimbiremu nga ndowooza Mayinja agenda kugoberera bye twakkaanyizzaako.\nYannyonnyodde nti bakkaanyizza ng'olukiiko olutegesi ne bakkiriza Mayinja ayimbe ennyimba bbiri okuli: Nnazaalibwa mukazi mwavu ne Njagaza Kajanja era n'abeebyokwerinda bya Pulezidenti y'enteekateeka gye twabategeeza era ne Mayinja nti yasoose kwogera nabo n'abakakasa nti tagenda kuyimba luyimba lwonna lukwata ku byabufuzi; kyokka bonna beekangidde awo nga balaba ayimba "Bizzeemu".\nKusasira yagambye nti Mayinja yamuswazizza nnyo mu maaso ga Pulezidenti era ne gye buli eno akyalowooza ku kye yamukoze.\nEyeeyita omugagga Kanyike afuluse!\nSheebah ssente emuleese amalala


Temuwagira abakulembeze abaatunda eby’Obusiraamu...\nBakutte agambibwa okubba essimu ya kamisona...\nOlusirika lwabadde ku Botanicle Beach Hotel e Ntebe era lwetabiddwaamu n’omumyuka wa Ssaabawolereza wa gavumenti Mwesigwa Rukutana eyakulembedde oludda lwa gavumenti.\nAb’oludda lwa gavumenti abalala kwabaddeko ; minisita w’okusikiriza bamusiga nsimbi Evelyn Anite, omumyuka w’omuwanika wa NRM Dr Kenneth Omona, mmemba w’akakiiko ka CEC ya NRM , James Tweheyo n’omuwabuzi omukulu mu ofiisi ya Katikkiro Dorothy Kisaka.\nPulezidenti wa DP Nobert Mao ye yakulembedde omukago gwa IPOD.Mao olusirika yalwetabyemu ne Ssabawandiisi wa DP Gerald Siranda, ate Betty Aol Achan n’akikirira oludda oluvuganya mu palamenti ate omubaka wa Erute South, Jonathan Odur n’akirira aba UPC.\nAba IRCU baakikiriddwa Mufuti Sheikh Shaban Mubajje, alung’amya ebyeteseganya zino Bishop Joshua Lwere okuva mu kibiina kya the ‘’National Alliance of Pentecostal and Evangelical Churches in Uganda’’.\nRukutana yagambye nti Pulezidenti Museveni yakkirizza olukung’ana lw’okukubaganya ebirowoozo ku nsonga enkulu eziriwo mu ggwanga.Wagenda kubaawo okukung’anya ebirowoozo okuva mu Bannayuganda bonna boogere ensonga ezeetaaga okuteesebwako n’okukanyizibwa era bino bye bigenda okukulembera eby’okukyusa mu konsityusoni ya Uganda,okusinziira ku Rukutana.\nGavumenti era yakkirizza okussa ensimbi mu nteseganya n’okukaanya ku nsonga eziruma eggwanga ezeetaaga okumulungulwa.\nRukutana yakiriziganyizza ne Polof. Fredrick Ssempeebwa eyagambye nti eby’okukaanya kuno bye birina okukulembera eby’okukyusa mu Konsityusoni .Era okutongozebwa kw’okukaanya kuno kulina kubaawo butasukka june 30


2 Samwiri 19 LCB - 撒母耳记下 19 CCB | Biblica América Latina\n2 Samwiri 19 LCB - 撒母耳记下 19 CCB\n1Yowaabu n’ategeezebwa nti, “Kabaka akaaba era akungubagira Abusaalomu.” 2 Ku lunaku olwo obuwanguzi ne bufuuka okukungubaga eri abantu bonna, kubanga baawulira nti, “Kabaka anakuwadde olwa mutabani we.” 3 Abantu ne bebbirira ne bayingira mu kibuga, ng’abantu abakwatiddwa ensonyi bwe bafaanana nga badduse mu lutalo. 4 Kabaka n’abikka amaaso ge n’akaaba n’eddoboozi ddene nti, “Mutabani wange Abusaalomu! Woowe Abusaalomu mutabani wange!”\n5 Awo Yowaabu n’alaga mu nnyumba kabaka gye yali n’amugamba nti, “Leero oswazizza abaweereza bo, abawonyezza obulamu bwo, n’obulamu bwa batabani bo ne bawala bo, n’obulamu bwa bakyala bo n’abazaana bo. 6 Oyagala abakukyawa ate n’okyawa abakwagala. Leero okikakasizza ng’abaduumizi n’abaweereza si kintu gy’oli. Era kindabikira nga singa Abusaalomu abadde mulamu, ffe ffenna nga tufudde leero, wandisanyuse. 7 Kale nno golokoka ogende ogumye emyoyo gy’abaweereza bo, kubanga nkulayirira eri Mukama, nga bwe wataabeewo musajja n’omu anaasigala naawe ekiro kya leero. Ekyo kye kirisingako obubi okusinga obubi bwonna bwe wali olabye okuva mu buto bwo.”\n8 Awo kabaka n’agolokoka, n’addira entebe ye n’agiteeka mu mulyango ogwa wankaaki, bonna ne bajja gy’ali.\nMu kiseera ekyo Abayisirayiri baali baddukidde buli muntu ewuwe. 9 Abantu bonna mu bika byonna ebya Isirayiri baali bakaayana nga boogera nti, “Kabaka yatuwonya mu mukono gw’abalabe baffe, n’atuwonya ne mu mukono gw’Abafirisuuti, kaakano adduse Abusaalomu n’ava mu nsi. 10 Naye Abusaalomu gwe twalonda okutufuga afiiridde mu lutalo. Kaakano kiki ekitulobera okukomyawo kabaka?”\n11 Awo kabaka Dawudi n’atumira Zadooki ne Abiyasaali bakabona nti, “Mubuuze abakadde ba Yuda nti, ‘Lwaki mmwe musembayo okukomyawo kabaka mu lubiri lwe, ebigambo nga byatuuse dda ku kabaka okuva mu Isirayiri yenna? 12 Mmwe muli baganda bange, mubiri gwange era musaayi gwange, naye lwaki mmwe musembayo okukomyawo kabaka?’ 13 Ate mugambe ne Amasa nti, ‘Toli mubiri gwange era musaayi gwange? Katonda ankole bw’atyo n’okukirawo, bw’otobeere muduumizi wa ggye lyange mu kifo kya Yowaabu okuva ne kaakano.’ ”\n14 N’awamba emitima gy’abantu bonna aba Yuda ne baba omuntu omu, ne baweereza obubaka eri kabaka nti, “Mukomeewo, ggwe n’abaweereza bo bonna.” 15 Awo kabaka n’addayo n’atuuka ku Yoludaani. Abantu ba Yuda ne bajja e Girugaali okusisinkana kabaka, n’okumusomosa Yoludaani. 16 Simeeyi mutabani wa Gera Omubenyamini ow’e Bakulimu n’aserengeta mangu n’abasajja ba Yuda okusisinkana kabaka Dawudi. 17 Yagenda n’Ababenyamini lukumi, ne Ziba omuddu w’ennyumba ya Sawulo ne batabani be kkumi na bataano n’abaweereza be amakumi abiri. Ne banguwa okulaga ku Yoludaani kabaka gye yali. 18 Ne basomosa ennyumba ya Dawudi, era ne bakola ng’okusiima kwe bwe kwali.\nAwo Simeeyi mutabani wa Gera n’asomoka Yoludaani, n’agwa bugazi mu maaso ga kabaka, 19 n’amwegayirira ng’agamba nti, “Mukama wange ansonyiwe, aleme okujjukira ebisobyo bye nakola ku lunaku luli, mukama wange kabaka lwe yava mu Yerusaalemi. Kabaka aleme okukijjukira. 20 Kubanga nze omuweereza wo mmanyi nga nayonoona, naye leero mu nnyumba eya Yusufu nze nsoose okujja okusisinkana mukama wange kabaka.”\n21 Awo Abisaayi mutabani wa Zeruyiya n’ayogera nti, “Lwaki Simeeyi tattibwa olw’okukolimira omulonde wa Mukama?” 22 Naye Dawudi n’amuddamu nti, “Kiki ekitugatta nze nammwe batabani ba Zeruyiya, mulyoke mufuuke abalabe bange olwa leero? Lwaki omuntu yenna attibwa mu Isirayiri olwa leero, ate nga mmanyi nga nze kabaka wa Isirayiri leero?” 23 Awo kabaka n’agamba Simeeyi nti, “Tojja kufa.” Era kabaka n’amulayirira.\n24 Mefibosesi muzzukulu wa Sawulo naye n’aserengeta okusisinkana kabaka; yali tanaabanga bigere bye newaakubadde okumwa ekirevu kye newaakubadde okwoza engoye ze, okuva ku lunaku kabaka lwe yagenderako okutuusa ku lunaku lwe yakomawo emirembe. 25 Awo bwe yatuuka okuva e Yerusaalemi n’asisinkana kabaka, kabaka n’amubuuza nti, “Kiki ekyakulobera okugenda nange Mefibosesi?”\n26 N’addamu nti, “Mukama wange, kabaka, okimanyi nga omuweereza wo mulema. Nagamba omuddu wange nti, ‘Ntekerateekera endogoyi, njebagale, ŋŋende ne kabaka,’ naye n’ambuzaabuza, n’abulawo. 27 Yajja eri mukama wange kabaka n’ayogera ku muddu wo ebya kalebule. Naye mukama wange kabaka ali nga malayika wa Katonda, noolwekyo kola nga bw’osiima. 28 Ab’ennyumba ya jjajjange bonna baali basaanira kufa bufi mu maaso ga mukama wange kabaka, naye nange n’omala gansaasira n’onzikiriza okuba ku abo abatuula ku mmeeza yo. Kale kiki kye sifunye okuva eri kabaka?”\n31 Baluzirayi Omugireyaadi naye n’aserengeta okuva e Logerimu n’agenda okusomosa kabaka, Yoludaani. 32 Baluzirayi yali musajja mukadde nnyo, ng’awezezza emyaka kinaana, era yali agabiridde kabaka ebyokulya we yabeerera e Makanayimu kubanga yali musajja mugagga nnyo. 33 Awo kabaka n’agamba Baluzirayi nti, “Somoka nange, tugende ffenna e Yerusaalemi, n’akulabiriranga.”\n34 Naye Baluzirayi n’addamu kabaka nti, “Nnina ennaku meka okuba omulamu, ndyoke ŋŋende ne kabaka e Yerusaalemi? 35 Mpezezza emyaka kinaana, olowooza nkyayinza okwawula ekirungi n’ekibi? Olowooza nga omuddu wo akyayinza okutegeera ky’alya ne ky’anywa? Nkyayinza okuwuliriza amaloboozi g’abasajja abayimba n’abakyala abayimbi? Lwaki nzitoowerera mukama wange kabaka? 36 Omuweereza wo anasomosa busomosa kabaka, Yoludaani, naye nga siraba kiki enkimpeesa empeera eyenkana awo. 37 Nkwegayiridde, kkiriza omuddu wo addeyo, nfiire mu kibuga kyange okumpi n’ebiggya bya kitange ne mmange. Naye omuddu wo Kimamu wuuyo. Leka asomoke ne mukama wange kabaka, onoomukolera byonna nga bw’onoosiima.”\n39 Awo abantu bonna ne basomoka Yoludaani, kabaka n’asomoka nabo. Kabaka n’anywegera Baluzirayi n’amusabira omukisa, n’addayo ewuwe. 40 Kabaka n’agenda e Girugaali ne Kimamu n’agenda naye; abantu bonna aba Yuda, n’ekimu kyakubiri ku bantu ba Isirayiri ne bawerekera kabaka.\n41 Oluvannyuma lwe bbanga ttono, abasajja bonna aba Isirayiri ne bagenda eri kabaka, ne bagamba kabaka nti, “Lwaki baganda baffe, abasajja aba Yuda, babba kabaka, ne bamutwala ye n’ennyumba ye, ne bamusomosa Yoludaani n’abasajja be?”\n43 Awo abasajja ba Isirayiri ne baddamu abasajja ba Yuda nti, “Okusooka byonna, obwakabaka tubulinamu emigabo kkumi. N’ekyokubiri, Dawudi wa ku luganda lwaffe n’okusinga mmwe. Kale lwaki mwatunyooma? Si ffe twasooka okwogera ku ky’okukomyawo kabaka waffe?”\nLCB : 2 Samwiri 19


OKWOGERA KWA KABAKA KU LUNAKU LWA GAVUMENTI EZ’EBITUNDU NE BULUNGIBWANSI MU LUBIRI NGA 8 OCTOBER 2020 - Radio Simba - Ennene\nOKWOGERA KWA KABAKA KU LUNAKU LWA GAVUMENTI EZ’EBITUNDU NE BULUNGIBWANSI MU LUBIRI NGA 8 OCTOBER 2020\nBuli lwetukuza olunaku lwa Bulungibwansi tuddamu okujjukira okusomoozebwa Buganda kweyiseemu okuviira ddala nga tetunnafuna bwetwaze n’okutuuka leero.\nEbintu bingi ebyakolebwa, efutwa, obuggya, obukyayi era ebimu bikyagenda mu maaso n’okutuuka kati. Newankubadde bino byonna byagenderera kusaanyawo Buganda naye byanyiga n’ebitundu ebirala ebya Uganda, ffe tulowooza nti okumalawo ebiwundu bino byonna n’okwongera okunyweza obumu bwa Buganda n’ebitundu ebirala, twetaaga obufuzi obujjudde obwenkanya, obugoberera amateeka n’okugabanya obunyiiza nga tugoberera ebyetaago bya buli kitundu.\nBwetudda ku nsonga y’obutonde bwensi, tulaba ebintu bingi ebiraga obutaba na mwoyo gwa Ggwanga nga bikolebwa ba nnantagambwako. Abamu kuffe twewuunya nti ensi yaffe erina amateeka n’ekitongole ekivunaanyizibwa ku butonde bwensi, amateeka gano gakola ddi era kwani? Gakoma awo mu makkati?.\nTusaba Gavumenti okubunyisa amasannyalaze mu byalo nga bweyasuubiza era n’okukendeeza emisolo ku bikola amasannyalze ag’enjuba. Kino kijja kuyamba abantu baffe naddala abali mu byalo okukendeeza ku kutema emiti nga banoonya eby’okufumbisa.\nNga maliriza nsaba abaami bakole butaweera okulaba nga obutonde bwensi bulwanirirwa, emirimu gino gyonna tusobola okujikola kasita tuba nga twegasse, jjuuzi ndowooza mwawulira nti waliwo abaali bagambye nti bambise nti ngeeze emagombe sikyali kunsi nti ebyange biwedde naye nga bwemulaba, nkyaliwo, bino byonna tusobola okubituukako singa tusobola okwegatta okukolera awamu n’okuba nga tuli muntu omu.\nNga bwetutuuse mu kiseera eky’okulonda, tusaba abalonzi mutunuulire nnyo abo abasobola okulaakulanya omuntu wa bulijjo n’okulwaniriria ebintu ebikulu Buganda byeyettanira.\nNeebaza nnyo abateeseteese omukolo ogw’omwaka guno abo bonna aboogedde ebigambo ebirungi eby’enjawulo n’okuddamu okukulisa abawokota olw’obuwanguzi naabo abafunye ebirabo. Mwebale nnyo mwebalire ddala.\nPulezidenti wa FIFA asangiddwa ne COVID-19\nPr. Yiga ofudde towulidde mu luyimba lwaffe – Angella Katatumba


Bukedde Online - Giigino emisaala gya Bannaddiini mu uganda\nGiigino emisaala gya Bannaddiini mu uganda\nRABBI MULONDO; Yabadde ne kitiibwa kya Rabbi yekka mu ggwanga\nEnsawo ezifumba zinkoledde ssente\nOBADDE olimanyi nti bannaddiini n’ababuulira enjiri mu Uganda be bamu ku basinga okusasulwa mu nsi eno! Era nga munnaddiini atasasulwa bulungi w’akolera bwe batamukyusa waakiri abivaamu n’asiika empuuta?\nOkimanyi nti ennaku zino enjiri y’ebiragaano ebya munnaddiini okufiira mu bwavu baabivaako dda, kati bayigiriza kimu, ‘Mukama tayagala baavu!’\nMu Uganda, Abasumba naddala ab’abalokole be basinga okusasulwa ssente ennyingi. Era y’ensonga lwaki bapaasita nga Nabbi Samuel Kakande, Robert Kayanja, Joseph Sserwadda oba Imelda Namutebi oba Nabbi Manjeri bavuga emmotoka za bbeeyi, basula mu mayumba kw’okomya amaaso ate tebaggwa kuwummulako bweru wa ggwanga.\nLwaki? Kubanga ssente ze bakung’aanya mu makanisa gaabwe tewali abasaba nsaasaanya! Bw’akwata ez’akabbo n’assaako z’akung’aanya okuzimba ekkanisa, ez’ekimu eky’ekkumi, ez’okugula omukisa n’endala eziri awo ezitategeerekeka, oluzissa mu mmotoka tomubuuza gye yazitutte.\nEra Abasumba b’abalokole olw’okuba be ‘bakamalabyonna’ kibanguyira okulanga ku leediyo ne ttivvi, kwe kugamba bo enjiri yafuuka bizinensi, bw’oba tolina ssente teweesumaalika mu maaso ge!\nMu Eklezia, ensasula y’abaweereza etambulira ku busiimo, teriiyo musaala kubanga okukolera Klezia kibalibwa nti obeera weewaddeyo obulamu bwonna eri Katonda n'okumukolera.\nBw’oba muweereza mu Klezia, obeera kyabugagga kya Klezia, y’ensonga lwaki bafaaza tebawasa wadde okuzaala abaana era ne bwe bafa baziikibwa mu bifo bya Klezia.\n“Akasiimo ka buli omu kisinziira ku kifo gy'akolera. Waliwo ebifo ebirimu abantu abangi, nga missa zisabwa emirundi mingi. Oyo atwala klezia eyo afuna nnyo.\nOkugeza faaza akolera mu Kampala akasiimo ke kabeera kanene okusinga faaza w'e Butambala. Waliwo ebitundu ebivaamu ssente ennyingi, kale Bwanamukulu oyo naye ssente eziva mu kigo kye bwe ziba nnyingi naye afuna kingi,” omu ku batuula ku kakiiko akaddukanya ekigo ky’e Bweyogerere bwe yagambye.\nBwanamukulu e Kampala afuna akasiimo akali wakati wa 400,000/- ne 800,000/- buli mwezi. Guno gwe gwandibadde ng’omusaala,naye waliwo obusiimo obulala okuli entambula singa aba alina gy’agenze okusabira missa. Kano e Kampala kava ku 50,000/- okudda waggulu okusinziira ku gy’alaga.\nFaaza bw’abatiza ne bw’agatta abagole nawo wabeerawo akasiimo akabeerawo ku ssente ezo ezisasulwa nga kano kava ku 100,000/- okudda waggulu okusinziira ku kifo.\nWabula mu byalo, ssente zino zibeera wansi ddala era osanga faaza agenze okusaba mmisa mu kitundu ng’afunye akasiimo ka mutwalo gumu gwokka!\nBafaaza abalala abayambako ku Bwanamukulu bafunira wakati wa 200,000/- ne 500,000/- omwezi mu Kampala. Okwo gattako obusiimo obulala, wabula yo mu byalo oluusi weesanga nga Bwanamukulu afuna akasiimo ka mitwalo 20 omwezi ate abali mu bifo ebyavu ennyo ng’enfuna ntono bafuna nga mitwalo 10!\nKalidinaali ng’abatiza abaana. Ye takyafuna musaala okuggyako akasiimo.\nOmukungu omulala okuva mu kigo ky’omu Ndeeba yagambye nti, singa ekigo kiba kikung’aanya ssente nnyingi, kitegeeza nti n'akasiimo ka Bwanamukulu ne bafaaza abayambi be nako omwezi kajja kuba kangi.\nKano kasalibwawo akakiiko akafuga ekigo ekyo (parish council) okusinziira ku nnyingiza y'ekigo era wano mu Kampala kigambibwa nti Klezia ya Christ the King (Yezu Kabaka) mu kibuga wakati y’esinga okusasulwa ennyingi kuba nayo ekung’aanya kingi.\nObusiimo bw'ebbali obutali bwa mwezi kigambibwa nti busingira ddala akasiimo k'omwezi era buno buyinza okukubisaamu ak'omwezi emirundi nga 10 kuba faaza singa agenda mu byalo okusabisa mmisa ate ne ssente z'akabbo ezikung'aanyizibwa avaayo nazo kale singa agenda mu mmisa erimu abaloodi kitegeeza akabbo nako kabeera kaloodi (weesanga nga bwanamukulu omwezi amalidde mu bukadde nga butaano).\nBangi balina ebyobugagga bye basirikidde ebbali\nSsente z’obusiimo bwa bafaaza zonna ziba zaabwe, tekubaako za bikozesebwa kubanga Eklezia ebalabirira mu buli kimu omuli okulya, okunywa, okusula, okubajjanjaba n’ebirala.\nNg’oggyeeko ebyo, Bwanamukulu singa akung’aanya ssente ezigenda ku ssaza nga nnyingi nayo afunayo akasiimo ku ssente ezo ezigenda ku ssaza era n’ayongereza ku kasiimo k’omwezi.\nOno ye tafuna byonna naye alabirirwa era ye abeera kyabugagga kya Klezia. Y’emuliisa, okutambula, obujjanjabi, obukuumi wabula singa ayitibwa okusoma mmisa aweebwa ebbaasa enzito ssaako okuweebwa ebirabo ebitali bikake.\nSsaabasumba ye omusaala gwe guba munene ddala wadde tegumanyiddwa. Ssente ezikung'aanyizibwa okuva wansi mu klezia zonna zigenda ku ssaza ekkulu ery’ekitundu ekyo eva enteekateeka ya Klezia y’ensonga lwaki akasiimo ka Ssaabasumba kaba kanene okusinga obw’abalala.\nEra ono abeera mmemba ku byobugagga bya Klezia byonna okuli amalwaliro, amasomero ate eno afunayo ‘omusaala’ nga mmemba w’olukiiko olufuzi.\nWabula singa bafaaza oba Ababiikira babeerako emirimu gyabwe emisomerere ng’obusawo, obusomesa n'ebirala ne bafuna emirimu mu buyigirize bwabwe ng'abasawo oba abasomesa eyo yo bafunayo emisaala era ezo ssente ziba zaabwe.\nSsabasumba ow'essazza ekkulu ery'e Kampala Dr Cyprian KizitoLwanga\nEno omusaala gw'abaweereza gusinziira ku kiti omuntu kw’abeera aweereza era ensonga nnyingi ezitunuulirwa. Eno bbo bafuna emisaala kubanga balina amaka ag'okulabirira n'abaana.\nOmubuulizi e Kampala afuna wakati wa 600,000/- ne 700,000/- omwezi ate mu kyalo wakati wa 300,000/- ne 500,000/- omwezi era na zino kisinziira ku maanyi g'ekifo awali obuweereza era gwe musaala gw'ofuna.\nMpozzi waliwo amakanisa agalina pulojekiti ez'enjawulo omuli okulunda ebisolo, okulima, ebifo awakuumirwa n'okwoleza mmotoka n'ebirala. Bino bwe bivaamu ssente byongera ku nnyingiza y'ababuulizi b'ekkanisa eyo.\nOkugeza ekkanisa y’e Bulange mu bwassaabadinkoni bw’e Mengo erina amayumba g’abapangisa, kale omwawule n’abaweereza mu kkanisa eno bafunayo ku ssente mu pulojekiti ng’eno okwongereza ku musaala.\nSsaabadinkoni n'omwawule abo bali wakati wa kakadde kamu n'emitwalo 20 n'obukadde obubiri ate mu kyalo bali wakati wa 700,000/- ne 800,000/- wabula enjawulo nti Abakulistaayo ku nsonga z'okutoola okuwaayo eri ekkanisa bakyali banafumu bw’ogeraageranya n'Abakatoliki. Wabula nabo singa omubuulizi, Ssaabadinkoni oba omwawule abaako gy’agenze okusumba nayo afunayo amafuta agamutambuza oba akasiimo okusinziira ku b’agenze okusumba.\nSsaabalabirizi, omusaala gwe gukubisaamu emirundi ebiri ogwa Ssaabadinkoni, ate abalabirizi abaawummula bbo ensasula yaabwe temanyiddwa bulungi era abakulisitaayo abamu baleetawo ekiteeso nti nabo bafunengayo emisaala basobole okubeezaawo obulamu bwabwe nga bweyagaza.\nNg'oggyeko emisaala, Ekkanisa eyambako abakulembeze baayo mu kuweerera abaana n'okubawa obujjanjabi n'amayumba aw'okusula ne famire zaabwe.\nOmulabirizi w'ekkanisa ya Uganda eyammula Livingstone Mpalanyi Nkoyooyo agamba, “Abalabirizi abaawummula tufunayo 300,000/- buli mwezi naye era tezimala kubeezaawo bulamu.\nKy'ova olaba Ekkanisa egamba nti omulabirizi awummulire ku myaka 65 ng'akyalinamu ku maanyi agasobola okubaako ebintu by'akola okufunamu ku ssente era kati abalabirizi bangi abawummula baweebwa entandikwa omuli ente okutandikirako okulunda,” bwe yagambye.\nEnsonda zang’ambye nti mu Kampala, abaweereza b’ekkanisa bafuna ssente mpitirivu. Okugeza, mu bulabirizi bw’e Namirembe, omwawule asemba afuna 1,700,000/-!\nMu bulabirizi bw’e Kampala, ssente ze bakung’aanya zonna batoolako ebitundu 15 ku buli 100 ne ziweerezebwa ku bulabirizi, ez\_isigaddewo zonna zisigala awo abaweereza ne bazigabanyaamu ebyetaagisa okuli n’obusiimo bwabwe! Kati ggwe lowooza ku Busabadinkoni nga obw’e Bukoto ,obuuze nti ssente mmeka ze bakung’aanya buli lusaba!\nEkkanisa y’esasula amasannyalaze, amazzi ate gye gatali abaweereza babawa ssente ezenkanankana z’ebidomola by’amafuta bibiri okukola ng’enku!\nOmu ku baawule abaawummula eyagaanyi okumwatuukiriza yagambye nti, “Abaweereza b’Ekkanisa oluusi tugamba nti tetufuna ssente zimala, naye oli agenda okuwummula ayinza okusiibulira omwaka mulamba naye nga buli gy’agenda akung’aanya ssente ezinaamugulira ebintu by’anaawummulirako.\nPaasita Sserwadda ng'ali mu lukung'aana lw'abalokole e Namboole\nAbo abayagga ndowooza nti be banafu, kuba amakanisa mangi naddala mu byalo galina ettaka erisoba mu yiika ssatu nga singa omuweereza oyo alikozesa n’ateekako pulojekiti ez’enkulaakukana, agenda okuvaawo ng’agaggawadde!”\nKyokka amakanisa agamu gagunjizzaawo enkola y’okutegekera abaweereza baabwe. Okugeza mu busabadinkoni bw’e Gayaaza, babadde bakolagana ne kkampuni ya yinsuwa eya ISEA baterekenga 100,000/- buli mwezi zibayambeko gye bujja. Omusumba eno asasulwa 480,000/- omwezi.\nAbasiraamu batandise okusasula\nEno tewabaddeeyo nnyo bya misaala wabula buli muzikiti gulina enkola, Abasiraamu beesonda ne basasula Imaam waabwe abasaazisa. Ate waliyo emizikiti gy'obwannannyini, gino nagyo bannyini gyo basasula ba Imam baabwe ssente z'omusaala okuva ku 400,000/- omwezi okusinziira ku nnannyini gwo. Okugeza Imaam w'omuzikiti gwa Mukwano omusaala gwe gwegasa.\nNg'oggyeko okubeera nti abasiraamu babeera bakola mirimu gya Allah naye nabo basolooza ssente mu Basiraamu era buli ssente ezisoloozebwa mu muzikiti ne zigenda mu kakiiko k'Abasiraamu aka waggulu, Imaam w'omuzikiti ogwo afunako ebitundu bibiri n'ekitundu (2.5) ku buli 100 ku ssente z’abeera akung’aagyizza mu mwezi ogwo.\nKale singa akung’aanya obukadde nga 200 omwezi kitegeeza naye aba afuna akawera.\nEra nabo enfuna y'Abasiraamu mu bibuga ne mu byalo eyawukana kubanga mu bibuga bakung'aanya ssente ezeegasa okusinga mu byalo nayo obukulembeze gyebukoma okweyongera waggulu n'enfuna nayo ng'erinnya.\nMu November w’omwaka oguwedde, Mufti wa Uganda, Sheikh Shaban Ramathan Mubajje yalangirira nga ba disitulikiti khadi bonna 53 abali mu Uganda bwe bajja okusasulwa omusaala gwa buli mwezi naye teyagwogera! Omusumba Jeremiah Alisengawa, omuwandiisi w’obusumba bwa Central Buganda mu b’Adiventi ne Faaza Nicholas Bayego, Bwanamukulu wa kelesiya ya St. Nicholas e Namungoona baagambye nti abaweereza baabwe bafuna omusaala naye tebaagwogedde.\nyiino enfuna y''abannaddiini mu uganda\nAlonkomye abakulembeze b'e Jinja ku mivuyo gy'ettaka\nEttaka ly'ebibira likwasizza amyuka Town Clerk


Obwakabaka bwa Buganda butongozza wiiki y’obutonde bwensi – essira lyongeddwa kukusimba emiti – CBS FM\nObwakabaka bwa Buganda butongozza wiiki y’obutonde bwensi – essira lyongeddwa kukusimba emiti\nin BUGANDA, Nature\nObwakabaka bwa Buganda butadde amaanyi ku nsonga y’okuzzaawo ebibira mu Uganda,mu kawefube wokutaasa obutonde bwensi.\nMinister wa Buganda avunanyizibwa ku Butonde bwensi, obulimi, ettaka, bulungi bwansi n’ogwegassi Owek. Hajati Mariam Mayanja Nkalubo agambye nti Obuganda bwongedde okukunga abantu okusimba emiti n’okugirambirira, nga kwotadde n’obutonde obulala bwona.\nOwek. Mariam Mayanja annyonyodde nti ennono n’obuwangwa bwa Buganda bisinga kutambulira ku butonde bwansi , naddala emiziro gy’ebika.\nAgambye nti buli mwami wa mutuba alina okusimbibwa emiti, so nga n’enkola y’okusimba emiti ku mikolo gy’okwanjula nayo ejjumbiddwa nnyo.\nMu nteekateeka eno sipiika w’olukiiko lwa Buganda Owek.Patrick Luwaga Mugumbule, atongozza wiiki y’okwongera okumanyisa abantu ku bukulu bw’obutonde bwensi, emikolo gibadde mu Bulange e Mengo.\nSipiika Luwaga Mugumbule agambye nti singa ebibira tebizzibwawo, n’entobaI okukuumibwa obutiribiri, Uganda ekyali mu kakyabaga k’okulumbibwa ebibanga ebyenjawulo.\nAwadde ekyokulabirako eky’olutobazi lwa Lwera olulimwamu omuceere,gwagambye nti eddagala erifuuyira ligwera mu nnyanja, amazzi negakosebwa, ebyennyanja ebirimu n’ebirala.\nSipiika asabye ba Jjaja abataka abakulu abobusolya okwongera okuwabula abazzukulu ku nsonga z’obutondebwensi .\nWabaddewo omusomo ogwenjawulo ogugendereddwamu okubangula abakulembeze mu Buganda ku nteekateeka eno,olwo bajitambuze okutuuka ku bantu bonna naddala eri abavubuka.\nOmukubiriza woolukiiko lw’abataka omutaka Augustine Kizito Mutumba yaggaddewo omusomo guno ogukwata ku butondebwensi,nasaba abakulembeze okuwaayo akadde akawera okukubiriza abantu okukuuma obutonde.\nOmusomo gwetabiddwamu abakulembeze ku mitendera gyonna omubadde Bajjaja abataka b’obusolya ,abaami abamasaza ,abakulembeze babakyala ,abakulembeze babavubuka abakungu okuva mu government eyawakati nabalala, nga gubadde ku mbuga enkulu eyobwa Kabaka Bulange Mengo .\nNicholas Magala akulira ebyobutondebwensi mu Ministry ya Water ne environment mu government eyawakati, agamba nti kyebagenda okusaako essira nga government kwekuteekesa mu nkola amateeka gonna agateekebwawo okukuuma obutondebwensi mu nkola .\nWiiki y’obutondebwensi yakutambulira kumulamwa ogugambanti Obutondebwensi bwamugaso eri ebitonde.\nSipiika w’olukiiko lwa Buganda Owek.Luwaga Mugumbule,omumyuka wa president Jesca Alupo,minister w’ettaka n’obutonde Owek.Mariam Mayanja,sipiika w’olukiiko lw’essaza Busiro Eron Bbuye\nBuganda era yegasse ku nteekateeka ya government ey’owakati eyatongozeddwa eyitibwa Running Out of Trees (ROOTS),ng’ekigendelerwa kyakusimba emiti obukadde 40M buli mwaka.\nEnkola eno yatongozeddwa mu Entebbe Botanical gardens, nga government eyawakati ekolera wamu n’obwakabaka bwa Buganda n’ebitongole ebyenjawulo.\nAkulira ekitongole ekivunayizibwa ku butonde bwensi mu ggwanga ekya National Environment Management Authority Dr. Akankwasa Barirega agamba, nti ekigendelerwa ky’akulaba nga mu mwaka 2030 ebibira mu Uganda birina okuba nga bituuka ku bitundu 15% .\nBisakiddwa: Nakato Janefer ne Diana Kibuuka


Abawala bali mu maziga, bakooye okwetunda shs 2,000 mu KampalaAbawala bali mu maziga, bakooye okwetunda shs 2,000 mu Kampala\nAbamu ku baana ab’obuwala abali ku ddimu ly’okulenga akaboozi, bawanjagidde Gavumenti okubalowozaako mu ngeri y’okubanoonyeza emirimu nga bagamba bakooye okwetunda.\nTiffany Namirembe myaka 21 nga mutuuzi w’akaboozi mu Kisenyi agamba nti yafuna olubuto mu kiseera ng’akyali mu ssomero, ekyavaako abazadde okumugoba awaka.\nNamirembe agamba nti abadde apangisa akazigo ssente shs 5000 buli kiro wabula wakati mu kulwanyisa Covid-19, ng’ebbaala zigaddwawo, Loogi ssaako n’ekiraabu, abasajja abaali bayayaana nga betaaga omukwano, bakendeera.\nAgamba wakati mu kunoonya ssente okwebezaawo n’okutambuza obulamu, abasajja beyongera okusala ebbeeyi y’omukwano okuva ssente shs 5000 okudda ku shs 1000, 2000 ne 3000 ate nga Bakasitoma bakunoonya.\nNamirembe agamba mu kazigo, bamugoba dda nga mu kiseera kino, omusajja yenna ayinza okukiriza okumusuza, okwegata afuna kwa bwereere kuba y’engeri yokka, okunoonya eky’okulya n’okufuna wayinza okusula, olw’emirimu okubula.\nAgamba singa afuna omulimu, alina essuubi okukyusa obulamu n’okusingira ddala singa bamutwala ku kyeyo kuba mu Uganda embeera sinungi ate nnyina mulwadde wa siriimu era ali mu mbeera mbi.\nAte omuwala omulala ategerekeseeko erya Shamim agamba nti yali awereza mmere mu Resitolanti mu Kampala.\nAgamba olwa Covid-19 ng’emirimu giweddewo, yayingira emirimu gy’okwetunda kuba y’engeri yokka eyaliwo, ey’okunoonya ensimbi okutambuza obulamu n’okufuna eky’okulya mu Kampala.\nShamim agamba nti wakati mu kunoonya abasajja nga tebalabikako, yatandika okunywa ebiragalaragala ebyamutabula obwongo era kati ali ku ddagala mu ddwaaliro lya balwadde b’emitwe e Butabika.\nAwanjagidde abakulu mu Gavumenti okumulowozaako nga yetaaga omulimu, okusimatuka embeera gy’alimu.\nWabula Macklean Kyomya ssenkulu w’ekibiina ky’obwannakyewa ekya Alliance of Women Advocating for Change (AWAC), agamba nti omuwendo gw’abawala abetunda gweyongedde mu kiseera kino eky’okulwanyisa Covid-19.\nKyomya agamba nti abawala abamu basobezeddwako ate waliwo abafumbiddwa ku myaka emito okuva mu kwetunda ssaako n’okusobezebwako mu bitundu by’eggwanga ebyenjawulo n’okusingira ddala mu Kampala ne disitulikiti y’e Mukono.\nMungeri y’emu agamba nti Gavumenti erina okweyambisa Covid-19, okutegeera nti erina okuyamba abaana abawala abali mu kwetunda, okufuna kye bayinza okukola.


Bukedde Online - Kidandala ayongedde okutabula ebya NUP mu Kawempe North Ismai\nGav't etadde obukwakkulizo obupya ku Banna...\nBy Lawrence Kitatta Patrick Kibirango Hannington Nkalubo\nAdded 7th October 2020\nOMUTEESITEESI omukulu mu kibiina kya NUP ayongedde okutabula ebya Kawempe North, bw’awakanyizza engeri gye baawadde Ssegirinya kkaadi okuvuganya ku kifo ky’omubaka w’ekitundu ekyo.\nOMUTEESITEESI omukulu mu kibiina kya NUP ayongedde okutabula ebya Kawempe North, bw'awakanyizza engeri gye baawadde Ssegirinya kkaadi okuvuganya ku kifo ky'omubaka w'ekitundu ekyo.\nSulaiman Kidandala Sserwadda kati naye alangiridde nga bw'agenda okuvuganya ku kifo ky'omubaka wa Kawempe North, nga tajjira mu kibiina kyonna; wadde nga ye muteesiteesi omukulu mu kibiina kya National Unity Platform (NUP) ekikulemberwa Robert Kyagulanyi (Bobi Wine).\nBakkansala abaaweereddwa kkaadi za NUP mu Kawempe nabo baatuuzizza olukuhhaana lwa bannamawulire ne balangirira ng abwe batagenda kukola na Ssegirinya ne bagamba nti bbo bamanyi Kidandala eyabasikiriza okwegatta ku NUP era gwe bagenda okuwagira.\nLatif Ssebaggala ye yasoose okulangirira ku Mmande nga bw'asazeewo okuddamu okuvuganya mu Kawempe North addemu akiikirire ekitundu ekyo, ng'agamba nti tasobola kuleka konsityuwensi etwalibwe omuntu omunafu ate nga ye aky'alina amaanyi agakiikirira abantu.\nCharles Sserubiri om uku baafunye kaadi ya NUP ku kifo kya Kkansala e Kawempe yalaze okutya ng'agamba nti ku bantu 48 abaaweereddwa kaadi okuvuganya ku bwakkansala mu Kawempe, 45 bonna bawagira Kidandala era nti Ssegirinya alinako 3 bokka.\nKidandala yagambye nti naye yeewuunyizza engeri gye baamummye kaadi ne bagiwa Ssegirinya ate ng'obubonero bwonna bulaga nti y'akwatagana n'abantu abagenda okutuusa NUP ku buwanguzi.\nYagambye nti abaakoze okusalawo okwo beesigamye ku byabadde ku mikutu gya "social media", ky'atakkaanya nakyo kubanga ssi be balonzi b'e Kawempe.\nMu kusooka okuvuganya ku kifo kya Kawempe North kyaliko abantu basatu abavuganya ku kaadi ya NUP okuli; Ssegirinya, Kidandala ne Ssebaggala.\nOluvannyuma Ssebaggala yava mu lwokaano n'agenda ku kifo kya Loodi Meeya wa Kampala ate kye yasuddewo nga bamaze okumuwa kaadi n'addayo ku kya Kawempe North gy'akiikiridde okuva mu 2001.\nKigambibwa nti Ssebaggala mu kuva mu lwokaano yali asuubira Kidandala okuwangula kaadi eyo nti naye bwe baagiwadde Ssegirinya kwe kukuba enkyukira. Kidandala mu kunnyonnyola eggulo yagambye nti:\nWaabaddewo obutali bwenkanya mu kugaba kaadi era bingi bye mmanyi ebyabaddewo naye ebyo saagala kubigendamu ku lw'obulungi bw'ekibiina era kye nsazeewo okukola kwe kuvuganya ku lwange ng'omuntu.\n"Omusajja akoledde ekibiina eggwanga lyonna, ogamba otya nti sisobola kuwangula konsityuwensi mu kitundu kyange we nva ekya Kawempe North! Emivuyo gyonna egyakoleddwa nagitegedde era n'abakulu mu kibiina abaakibadde emabega nabategedde, naye nsazeewo ebyo bireme kunziggya ku mulamwa era nsazeewo kwesimbawo nga nze.\n" Kidandala bwe yagambye. Bakkansala mu lukuhhaana lwabwe olw'enjawulo mwe baasisinkanidde bannamawulire baagambye nti abakulu bonna mu NUP beegabidde kaadi ku bifo bye baabadde baagala okuvuganyaako wabula kyabeewuunyisizza ate bwe baatuuse ku Kidandala ne batagimuwa nga bagamba nti talina buwagizi mu kibiina ate nga ye yayunga abantu ba Kawempe North ku NUP n'akyusa n'abo bonna abaali mu bibiina ebirala naddala aba DP ne beegatta ku kibiina.\nABA NUP BAANUKUDDE KIDANDALA\nJoel Ssenyonyi omwogezi wa NUP yagambye nti Kawempe kye kimu ku bifo 19 ebyaliko embiranye ey'amaanyi era baawalirizibwa okusindikayo ttiimu ssatu ez'enjawulo okubuuza asinga obuwagizi wakati wa Kidandala ne Ssegirinya.\nTtiimu zonna nti zaavaayo n'ebintu ebifaanagana ebiraga nti Ssegirinya yali akulembedde Kidandala mu buwagizi era ku nkomerero kye beesigamako okuwa Ssegirinya kaadi.\nYagambye nti wadde mu kusooka abakulembeze mu kibiina baali baagala nnyo kaadi eweebwe mukulembeze munnaabwe Kidandala, wabula kyabakaluubiriza okusalawo mu ngeri ekoonagana n'abantu abali mu kitundu kye balowooza kubanga mu kukola ekyo baali bagenda kwawukana ku musingi ekibiina kwe kyazimbirwa ogw'amaanyi okuba nga gali mu bantu - "People Power".\nYagambye nti baabadde balowooza nti Kidandala ng'omutegesi omukulu mu NUP ekyo yali akitegedde, naye kati kye bagenda okukola kwe kusisinkana abo bonna abalina obusungu, ennyiike n'aboogera ebikankana olw'obutaweebwa kkaadi ya kibiina; boogereko nabo okulaba bwe bakolera awamu baleme kutemaatema mu bululu kubanga kijja kufiiriza ekibiina obuwanguzi.\nSSEGIRINYA ASIIBYE ATALAAGA GHETTO\nBakkansala abawagira Kidandala baabadde bagenda mu maaso n'okuta akaka, nga Ssegirinya atalaaga bitundu by'e Kawempe North eby'omugotteko (Ghetto).\nSsegirinya obwedda abuuka emyala nga bw'aweereza obubaka ku mikutu gya "Social media" obulaga nti okuva lwe yaweereddwa kaadi ya NUP, yatandikiddewo okunoonya akalulu era bonna abajja waakubawangula abatamye akalulu.\nYagambye nti amaanyi ge gali mu bantu era abaagala okumuvuganya bagenda kukakasa kino mu 2021 ng'abantu bamaze okumulonda okubakiirira mu Palamenti.\nBAKKANSALA E MAKINDYE NABO BASIMBYE EKKUULI\nEbitundu ebirala nga Makindye West nayo wakyaliyo okusika omugwa era abamu ku bakkansala abaaweereddwa kaadi za NUP nabo baatudde eggulo ne balaalika obutakola ne Allan Ssewannyana eyaweereddwa kaadi ya NUP ku kifo ky'omubaka wa Palamenti ky'abaddemu, nga bagamba nti baludde nga batuuyanira wamu ne Farouk Ntege (muganda wa Seya), kyokka Ssewannyana n'ajja ku ssaawa esembayo, n'aweebwa kaadi mu ngeri eyabeewuunyisizza.\nBaawadde NUP essawa 48 okukyusa mu kye yasazeewo era bwe ziggwaako balangirire ekiddako. Kyokka Ntege teyalinze ssaawa ezo kuggwaako n'alangirira nga bw'agenda okuvuganya Ssewannyana ku lulwe ng'omuntu era asuubira okuwangula mu 2021.\nWabula bino Ssenyonyi yabisambazze n'akuyita kutiisatiisa.\nABAWANGUDDE KAADI BALABUDDE BANNAABWE\nMberaze (akutte akazindaaalo) eyakwasidwa kaadi ya NUP ku bwameeya w'e Lubaga. Kidanda\nMberaze (akutte akazindaaalo) eyakwasidwa kaadi ya NUP ku bwameeya w'e Lub\nKyokka bannakibiina kya NUP abakwasiddwa kaadi z'ekibiina mu Lubaga balabudde bannaabwe abataaweereddwa kaadi, okukomya okubatiisatiisa nti balina kye bayinza okukola ku buwanguzi bwabwe mu kalulu ka 2021.\nBaabadde ku ofiisi z'ekibiina mu Lubaga e Kabuusu mu lukuhhaana olwetabiddwaamu abo bokka abaakwasiddwa kaadi y'ekibiina ku bifo okuli bakkansala ne meeya nga lwakubirizidwa Harunah Nsubuga ayakuliramu okusunsula mu Lubaga.\nNsubuga ategeezeza nti kaadi y'ekibiina yadde yali evuganyizibwa abantu abasukka mu omu naye yabadde erina kuweebwa muntu omu kubanga si ccapati nti bagiyuzaamu buli muntu afuneko ekitundu, n'asaba bannakibiina abataafunye kaadi okukkiriza ekyazze era ebyokukolokota bannaabwe abaafunye kaadi babiveeko babeegatteko balwanirire obuwanguzi bw'ekibiina nga bali kitole.\nBaatongozezza kampeyini yaabwe gye baatuumye "Twebeereremu" ey'okulaba nga bawangula buli kifo mu Lubaga ng'eduumirwa Zachy Mawula Mberaze ayakwasiddwa kaadi ku kifo kya Meeya wa Lubaga.\nMberaze oluvannyuma yayanjulidde banne manifesto ye gye yagambye nti gy'agenda okukozesa okujja Nabossa Ssebuggwaawo gwe yayise omulimba mu ntebe.\nOkuwandiisa nnamba z'essimu kwongezeddwaayo okutuusa nga May 19, 2017\nMuwala wa Mandela akubirizza abavubuka okukola\nAbawagizi ba NUP balumbye bakkansala abaategese akabaga


Bebatulugunya Bawawabidde Gavumenti-Babalagira Balumirize Minista Henry Tumukunde | Dembe FM 90.4\nBebatulugunya Bawawabidde Gavumenti-Babalagira Balumirize Minista Henry Tumukunde\nAbantu 5 kwabo abangi abakwatibwa ku byekuusa ku kutemula eyali omwogezi wa poliisi mu gwanga, omugenzi Andrew Felix Kaweesi bawawabidde ssabawolererza wa gavumenti mu kooti enkulu olwokubatulugunya nebafeenya bwebakwatibwa nebatwalibw aku poliisi ye Nalufenya mu district ye Jinja.\nAbantu bano 5 bakulembeddwamu Godfrey Musisi Galabuzi ngono ategezezza nti ku makya ngennaku zomwezi 23rd March police erwanyisa obutujju eyali edumirwa Johnson Olal yazingako amaka ge nemukwata ne mukayal we Grace Nankya nabakozi 3 nebabawlawala okubatwala e Nalufenya wabula ebyali mu kaddukulu twebyogerekeka nga babaluimiriza okutta omugenzi Kaweesi.\nWabula bano bakawangamudde nti nga bali eyo munda basubizibwa omudidi gwe nsimbi era nebabalagira bakirize nti ddala bebatta Kaweesi.\nMu byabakolebwako bagamba babafuyir omukka ogwbulabe nebaziyira, ekyakosa namaaso gaabwe nga kati tebakyalaba bulungi.\nGalabuzi agamba bamala enzingu 30 gwe mwezi mulamba mu kaddukulu.\nGalabuzi agamba oluvanyuma bamutukirira nebamusubiza akawumbi ke nsimbi kalumba nokumuyimbula ssinga akiriza nti bebatta Omugenzi Kaweesi era alumirize Minister webyokwerinda Brig. Henry Tumukunde nti yeyali emabega wokuluka olukwe lwonna nga yeyabatuma.\nAgamba era bamulagira ekirize nti Tumukunde yabagamba ate ne ssabapoliisi we gwanga General Kale Kayihura, wabula byonna byeyagaana nti ntayi tajja kubikola.\nMunnamateeka mu nsonga ze ddembe lyobuntu Ladislaus Rwakafuzi gwebayiseemu okuwawabira gavumenti.\nKati kooti enkulu ewadde ssabawolererza wa gavumenti ennaku 15 zokka okutekayo okwewozaako kwe, omusango gulyoke gutandike okuwulirwa.


Bukedde Online - Omubaka wa Amerika atadde akaka ng'asiibula\nOmubaka wa Amerika atadde akaka ng'asiibula\nNRM eyise Mbabazi ne Polof. Bukenya e Namb...\nBy Josephat Sseguya Muwanga Kakooza\nABADDE Ambasada wa Amerika mu Uganda alabudde ku ky'okukyusa obuyinza mu Uganda mu mirembe bw'ategeezezza nti, abakulembeze abasinga mu nsi yonna bwe balwa mu buyinza, obuyinza butera okukyuka mu bubi.\nKino wabula Ambasada, Deborah R. Malac agamba nti si ky'ayagaliza Uganda wabula ayogera ky'amanyi naddala nti aludde ng'agoberera Uganda ate tagirabangako ng'ekyusizza obukulembeze obw'entebe y'Obwapulezidenti mu mirembe.\nDeborah ku Lwokuna eyabadde mu lukiiko lwa bannamawulire ku Embassy Plaza ekizimbe ekitebe kya Amerika mu Uganda we kikolera egimu ku mirimu gyakyo, yabadde asiibula oluvannyuma lw'okuweza emyaka ena ng'akola omulimu.\nYagasseeko nti, kikulu Bannayuganda okutuula ne bakuba ppulaani ku by'okukyusa obuyinza mu ddembe nga bali wamu. Yategeezezza nti ekya Uganda okubeera ng'esingamu baana bato n'abavubuka, kyongera okussa akazito ku nsi ng'eno kubanga abantu abakulu be basinga obutono ate nga be bali mu buyinza ekitegeeza nti ebisalibwawo bikolebwa bakulu ng'ate abato be bisinga okukwatibwako.\nKu ky'okulonda kwa 2021, Deborah yagambye nti kikulu okubeera okw'amazima\nn'obwenkanya. Yagasseeko nti buli muntu k'abeere ali mu Gavumenti oba abagiwabula beetaaga okukuuma emirembe.\nKwe kujjukiza abavuganya Gavumenti, eddembe ly'okweyogerera lye basaba, eddembe ly'okukuhhana n'eddembe eddala lyonna lye basaba okunoonya obulungi\nYayiseeyise mu Gavumenti ya Amerika n'ebitongole by'Amerika bye biyambye\nUganda mu myaka ena gy'amaze mu ntebe omuli; okusomesa abaana nga babawa\nne Siriimu, omusujja gw'ensiri, abakyala abazaala n'ebirala.\nky'Obuvanjuba bwa Afrika ng'eyita mu kuwagira amagye ga Uganda okugenda mu\nYayogedde ku by'enkulaakulana Amerika by'eyambye Uganda omuli okusomesa\nku by'okusima amafuta, okuzimba payipu egenda okugatwala e Tanzania okugalongosa n'ebintu ebirala ne yeeyama okugenda mu maaso nga kino kikolebwa.\nKyokka yalabudde ku nguzi ng'agamba nti abantu okukulaakulana kikulu okukwata ku babba ssente za Gavumenti kubanga bakonzibya ebyenfuna by'eggwanga ne kikosa abantu.\nWabula omumyuka w'omwogezi wa Gavumenti ya Uganda Col. Shaban Bantaliza yasambazze endowooza za Malac n'agamba nti asaanidde alekere Bannayuganda eddembe okwekolera ku nsonga zaabwe nga bwe baagala.\nYawadde eky'okulabirako nti oluvannyuma lw'okuggyibwako kwa Idi Amin Dada mu buyinza mu 1979, waaliwo okukyusa ba Pulezidenti bana okwali Polof. Yusuf Lule, Godfrey Binaisa, Paul Muwonga n'okuyingirawo kwa Dr. Milton Obote kyokka nga tekwalimu bya kuyiwa musaayi. "Kino kitegeeza nti Bapulezidenti basobola okukyusa nga tewali lutalo mu Uganda.'' Bwe yagambye n'agattako nti Malac by'ayogera tebiriimu nnyo ggumba.\nKu bigambibwa nti abali mu Gavumenti akulu ng'ate ba lubatu nga bano be basalirawo abato abasinga obungi mu ggwanga (abaana n'abavubuka), Bantaliza yasoomoozezza Malac annyonnyole oba mu Amerika teri bavubuka. ‘'Trump (akulembera Amerika) muvubuka?.\nNdaba naye mukadde. Ye tasalirawo bavubuka?'' Bwe yabuuzizza. Ng'akozesa olugero lw'Ekiganda olugamba nti ‘'eriiso ly'omukulu'', Bantaliza yagambye nti mu Afrika kyabulijjo abakulu okusalirawo abavubuka n'agamba nti ne mu maka taata asigala asalirawo abaana ne bw'aba akuze.\nYasabye Abazungu okuleka Uganda yeesalirewo nga bw'eyagala. N'agamba nti\neby'okusomesa demokulase bye bayimbirira ebimu tebikola kuba amawanga nga Libya gye bagezezzaako okumutwa tegalina kye gafunyeemu.\nEkyabadde e Namugongo n'e Nakiyanja\nMinisitule efunidde Fresh Kid essomero ly'ekisulo yeemalire ku by'okusoma\nAbantu basalawo batya okwambulira embuzi obubuzi ezitoogera yadde okubalaba!!\nBatongozza lipoota ku baana abatulugunyizibwa


Bukedde Online - ‘Obutalima teking’aana kwongera mutindo ku birime mwe nfuna ssente\nAbagoba b'amato e Ssese nabo batadde wansi ebikola\nKkampuni y'Abachina esenze ebirime by'omutuuze e Mpigi n'alaajanira...\nAbachina abaakwatiddwa babagguddeko emisango 11: Basangiddwa...\nPoliisi eggalidde Faaza lwa kujeemera biragiro bya Museveni eby'okuggala...\n‘Obutalima teking’aana kwongera mutindo ku birime mwe nfuna ssente\nYeewuunya abasigula bannaabwe okuzira okulonda...\n''Baatugattira mu ddwaaliro ku lunaku lw''embaga...\nAdded 6th June 2012\nBW’OBA tosobola kulima tekitegeeza nti toyinza kukola ssente mu birime. Ebinyeebwa kimu ku birime ebiri ku ttunzi mu kiseera kino nga kkiro ey’ebiramba etundibwa wakati wa 4,000/- ne 4,500/-.\nBya MADINAH SEBYALA\nWano ggwe ayiiya w’olowooleza ku ngeri gy’obikolamu ssente nga tobirimye. Muky. Hajara Ssentamu omu ku abo batono abongedde omutindo ku binyeebwa n’afunamu era akulaga engeri gy’osobola okukikola n’osinga n’omulimi.\n“Guweze omwaka mulamba bukya ntandika bizinensi yange eya Mayangayanga Super Gnuts. Nsangibwa mu Ggombolola y’e Kimenyedde mu disitulikiti y’e Mukono.\nEntandikwa Omwaka oguwedde natuula ne baze ne tuzuula ng’okulima kwokka tekujja kutuyimirizaawo ne tukkaanya ku bizinensi y’okwongera omutindo ku binyweebwa.\nEntandikwa yali nzibu kuba tetwalina ssente wabula ne tutunda ku mmere gye twalinawo ne tugula akuuma akasa ebinyeebwa wabula aw’okubigula n’efuuka ensonga. Twasalawo okubirima era bwe twakungulayo kkiro 150 ze twatandika nazo.\nOkusooka tebyagenda bulungi kuba ebinyeebwa byaggwangawo kyokka nga tetulaba ssente. Twewola 200,000/- mu bibiina ne twongera ku kapito era ze tuzze tukozesa nga kati tutuuse mu bukadde obusukka mu bubiri kuba kati tusa kkiro ezisoba mu kkiro 900.\nEbyetaagisa mulimu guno Akuuma akasa (bw’oba tokalina osobola okubisekula mu kinu), ebinyeebwa, akatimba akasengejja obucaafu, akalobo akayonjo mw’oteeka by’omaze okusa, amasannyalaze bw’obaokozesa kuuma akageetaaga, wadde waliwo n’obukozesa emikono.\nEngeri gy’okolamu Ebinyeebwa nga bimaze okutuuka, nsooka ne mbirondamu obucaafu nga nkozesa akatimba n’engalo zange okumalamu obukuta kuba buno bwe busigala mu binyeebwa birumira. Kino ky’ekisinga okukuuma omutindo bakasitoma ne basobola okubiyaayaanira. Bw’omaliriza okubironda mbisengeka mu mitendera\n1. Tuweereddemu abaana.\n2. Biyimirizzaawo amaka.\n3. Tuguzeeyo ebibanja kwe tulimira emmere kuba bw’otoba na mmere kapito yenna ayinza okuggwaawo ng’ogula mmere. Obuzibu\nBbeeyi y’ebinyeebwa ekyukakyuka, mu biseera bino kkiro ya 4,500/- nga yava ku 3,800/- bakasitoma ze babadde bamanyidde.\nEkirala akuuma keetaaga amasannyalaze mangi ate gavaavaako ekitaataaganya bakasitoma. Be tubisuubulako batupimira kkiro ezitawera ate nga zibaamu obucaafu bungi ekitufi iriza.\nomuli ogwa supa nga bino osobola okubitunda mu mpeke, ne njawulamu ne kakyere nga bino mbigattamu ne supa. Ekyo nga kiwedde mbissa mu kuuma ne mbisa ng’akuuma kange kkuba kkiro 10 era nsa\nkkiro ezisukka mu 100 okusinziira ku bwetaavu kuba ntunda lejjalejja n’okusuubuza ab’amaduuka. Bw’oba osa saanikirako kuba\nebinyeebwa bifuumuuka ekikendeeza ku kkiro z’ofuna ekikufi iriza. Nga biwedde okusa, mbiteeka mu kalobo oluvannyuma ne ntandika okupima okutandikira kugulaamu 200 ze ntunda 500/-. Nkuba ebinyeebwa bya mirundi ebiri omuli ebisekule n’ebinyige.\nEbinyige osobola okubiriira ku migaati oba okubikolamu enva. Ebimu osobola okubisiika n’osiba mu buveera n’otunda okuva ku 100/- okutuuka ku 5,000/-.\nKy’olina okukola kwe kulaba nga bakasitoma bo osobola okubatuusa ebinyeebwa mu ngeri yonna gye babyetaagamu n’osobola okukung’aanya buli ssente ze bakuleetera.\nEnsobi 6 ze tulina okulwanako obutasaanyaawo nnyanja Nalubaale\nENNYANJA NALUBAALE: Yandisaanawo olw’emirimu egikolebwako egyonoonye obutonde\nEbintu by'okola ebittattana ennyanja Nalubaale\nObulunzi; Ebyennyanja mbiriisa ssere\n‘Nawasa ffembi tuli mbeerera naye ne tufuna akawuka; Mukama namusaba emyaka 5 kati ndi mu 25'\nEbinyeebwa bitemere emirundi 2 okubala obulungi\nAbagoba b'amato e Ssese nabo batadde...\nKkampuni y'Abachina esenze ebirime...\nABAKOLA oluguudo lwa Busega – Mpigi basenze ebirime by'omutuuze n'alaajanira UNRA okumuliyirira.\nAbachina abaakwatiddwa babagguddeko...\nPOLIISI yakwongera emisango emirala ku Bachina abaatwaliddwa mu kkooti ku Lwokutaano ne basindikibwa e Luzira....\nPoliisi eggalidde Faaza lwa kujeemera...\nPOLIISI esazeeko Faaza Kiibi ng'akulembeddemu mmisa mu Klezia y'ekigo ky'e Mpigi n'emukwata n'atwalibwa ku poliisi...\nKabaka ayimirizza abakozi b’e Mmengo...\nKabaka ayimirizza abakozi b’e Mmengo


Bukedde Online - Omugagga asenze amayumba e Kye bando abatuuze ne balaajana\nABATUUZE b’ekyebando kisalosalo omugagga beeyasendedde amayumba balajanidde gavumenti e muteeke ku nninga abasasule. Wiiki ewedde bawanyondo ba kkooti abaabadde bakumibwa poliisi baamenye amayumba g’abatuuze abasoba 20 oluvannyuma lw’omugagga John Bosco Abamwesiga okugenda mu High Court ng’agamba nti ettaka kwe bali lirye nga lino liwezza obugazi bwa Desimolo 51 .\nAbatuuze baasoose kulwanagana n’abawannyondo ekyawalirizza poliisi okukuba amasasi mu banga ne ttiiya gaasi okubangululula nga bawakanya okumenya amayumba nga tebasasuddwa oluvannyuma embeera yazze mu nteeko\nokumenya ne kugenda mu maaso kyokka ebintu byabwe byonna tewali kye baasobola kutaasa ng’ebimu bawannyondo baabibba .\nIsmail matovu nga y’omu gwe baamenyedde enju yategeezezza nti ettaka lino bbo ng’abatuuze babadde bamaanyi nti lya kisosonkole Bisase ng’era beewunya nnyo okulaba nga Abamwesiga yesowololayo nagamba nti ettaka lirye, yagasseko nti bbo ng’abatuuze babaddeko nga ab’ebibanja ng’era Abamwesiga yabadde alina okusooka okubasasula kyatakoze nasalawo okukozesa amaanyi .\nYayongeddeko Abamwesiga azze asibisa abatuuze ab’enjawulo abageezzako okumuwakanya ng’esonga zatuukako mu kakiiko k’omulamuzi Bamugemeire kyokka abatuuze ne batafuna bwenkanya nga kati omugagga yabagobaganyizza ng’era abasinga mu kiseera kino basula wa bweru , yagasseko nti abamu ku batuuze bamaze ku ttaka lino okuva mu 2005 2013 .\nBenjamin Mugisha omuyambi w’omugagga nga ya kuuma ettaka lino yategeezezza nti abatuuze bano balimba ku ttaka lino tebalinako kakwate kuba ebifo byabwe UNRA yabibasasulamu okuyisawo oluguudo lwa Northern by pass ne basalawo okwewagamya ku ttala eritali lyabwe nga baakozesa omukisa gwe nsiko eyaliwo .


Ebya Ssegirinya ne Ssewanyana bijulidde - StaDailyNews\nHome Amawulire Agaakuno Ebya Ssegirinya ne Ssewanyana bijulidde\nEby’okuwulira okusaba okweyimirirwa kw’ababaka ba Palamenti Muhammad Ssegirinya owa Kawempe North ne Allan Ssewanyana owa Makindye West, bizzeemu kigoye weezinge oluvannyuma lw’ ebyuma bikalimagezi okwecanga wakati nga kkooti egenda mu maaso.\nOkusinziira ku bakugu, omutimbagano gwa ZOOM gwecanze okutuusa amayengo ku kkomera e Kigo ekyawalirizza omulamuzi okusooka okuyimiriza kkooti okumala akaseera.\nMu ngeri yeemu, munnamateeka wa Ssegirinya ne Allan Ssewanyana, Shamim Malende era omubaka wa Kampala ategeezezza nga bwe yalumbiddwa abantu abataategeerekese ne baggya omukka mu mmotoka ye, ekimulemesezza okutuuka ku kkooti mu budde.\nNg’ayita ku mutimbagano, omubaka Malende akakasizza bino n’ategeeza nti oluvannyuma lw’okumulemesa okugenda ku kkooti, bano badduse.\n“Nnumbiddwa abasajja abatamanyise nga ng’enda ku kkooti e Masaka okusabira ababaka Muhammad Ssegiriinya ne Allan Ssewanyana okweyimirirwa,.” Malende bw’annyonnyodde.\nOlwaleero kkooti enkulu e Masaka ebadde ewulira okusaba kw’ababaka bano okweyimirirwa oluvannyuma lw’okumala akaseera nga bali mu kkomera ku bigambibwa nti beenyigira mu ttemu ly’ebijambiya eribadde mu bitundu by’e Masaka.\nAbabaka bano bazze basaba okweyimirirwa enfunda eziwera naye nga kugaanibwa ng’ensonga eyasembayo okuweebwa yali yakubulwa omulamuzi omutuufu alina okuwulira omusango guno.\nOluvannyuma kkooti ezzeemu Omulamuzi wa kkooti enkulu e Masaka Lawrence Tweyanze omusango nagwongerayo okutuuka nga 25 omwezi guno, wanaweera ensala ye okuwa ensala ye ku kusaba kw’okweyimirirwa kw’ ababaka bano.\nKinajjukirwa nti ababaka bano baali baayimbulwa nga September 23 naye ne baddamu ne bakwatibwa nga baakayimbulwa.\nPrevious articleCheptegei, nine others nominated for Male Athlete of the Year Award\nNext articleDetails: Court sends NUP’s Bagala out of parliament, orders by- election


Bukedde Online - Seya bye yalese abuulidde Bukedde\nOmulimu gw'okuddaabiriza Nkumba Primary Sc...\nNASSER Ntege Sebaggala bwe yabadde tannaweebwa kitanda mu ddwaaliro gye yafiiridde yayogedde ne Bukedde. Abasasi ba Bukedde KIZITO MUSOKE ne JOSEPH MUTEBI baamusanze mu maka ge e Munyonyo era bino bye byabadde mu kafubo kano;\nAkalulu ka 2021 akataliimu kukuba nkuhhaana ani akafunamu ?\nBannabyabufuzi naddala abooludda oluvuganya bansobera! Mu kifo ky'okwetegekera akalulu, amaanyi bagatadde mu kutegeeza bwa batajja kwetaba mu kulonda. Boogera bya Corona. Amateeka ga Corona ebitundu 95 ku buli 100 tegajja kussibwa mu nkola. Gajja kukoma mu bigambo kubanga ebyobufuzi gubeera muyaga ogukunta nga tolina bw'oguziyiza.\nNRM y'esinga okwetaaga enkung'aana kubanga ababaka baayo beetaaga okuyambibwako Pulezidenti mu kampeyini n'okufuna omudidi ogubapokerwa mu kampeyini.\nAbavuganya temuddamu ensobi ya Dr. Kizza Besigye eyategeeza abawagizi be nga bw'atajja kwetaba mu kulonda ssinga amateeka tegakyuse. Bwe yajja okwesimbawo baamuwagira kuba baali bamwagala kyokka bangi nga tebeewandiisa.\nOlwo abakuwakanya okudda mu byobufuzi obawa magezi ki?\nBannabyabufuzi baffe bakyakayiga ye nsonga lwaki osanga abeesimbawo ate nga be bavunAanyizibwa okutegekera ebibiina byabwe akamyufu. Ekyo kikyamu. Kye balina okukola kwe kulaga bwe beetegese nga bakozesa omukisa gw'abavubuka abangi ababeera ku ‘social media' okutuusa obubaka bwabwe.\nNe bwe banaawera nti tebajja kwetaba mu kulonda balimba. Bajja kwesimbawo kuba ebyobufuzi baagufuula mulimu mwe baggya eky'ok ukulya.\nEnzirukanya y'ekibuga Kampala ogigeraageranya otya ne we wakirekera?\nWe nnabeerera mmeeya etteeka lyali limpa obuyinza obutafaananako nga Lukwago afugira mu tteeka lya KCCA eryassaawo Executive Director ne minisita wa Kampala abaddukanya ekibuga. Mu bufunze oyinza okugamba nti pulezidenti ye meeya wa Kampala kubanga ne bajeti y'ekibuga bagiteeseza mu Palamenti.\nKu Lukwago, Latif Ssebaggala, Godfrey Nyakaana ne Chameleon ani asaanira okuba Loodi Mmeeya? Bonna bakyakayiga mu byobufuzi n'ensonga za Kampala tebazitegeera kiwanvu. Ekibuga kyetaaga omuntu alina omukululo mu Kampala okugeza nze nnazaalibwa Kisaasi, ne nkolera e Nakasero era buli kimu kibaddewo nga ndaba. Ekiriwo kati abantu batabikiriza ebyobufuzi mu buli nsonga ne beerabira nti abantu beetaaga buweereza.\nKy'ogamba ne muganda wo Latif Ssebaggala naye tannatuuka kubeera Loodi mmeeya?\nLatif abadde azimbiddwa bulungi kuba obukulembeze yabutandikira ku LC 1, n'adda ku Ggombolola okutuusa lwe yafuuka omubaka.\nKyankoze bubi bwe nnawulidde nti ate yabivuddeko n'asalawo okuddayo ku bubaka bwa Palamenti.\nNja kumuyita ambuulire kwe yasinzidde okusalawo bwatyo( Latif yalangirira okuvuganya ku kya loodi meeya n'akyusa adde mu palamenti, Yaddamu n'akyusa adde ku kya loodi meeya kyokka wiiki ewedde n'alangirira nti avudde mu lwokaano.\nAni asinga enkizo ku bazze okuvuganya Museveni\nBobi Wine mmulabamu enkizo y'okuba nga tava mu kitundu kya bugwanjuba eva Pulezidenti n'abasinga abamuvuganya gye bava. Guno mukisa munene eri Buganda kubanga bukya nva mu byobufuzi eby'okuvuganya tewali mulala yali avuddeyo ng'alimu embavu ng'ava mu Buganda\nEkyokubiri Bobi Wine muvubuka okufaanana n'abalonzi abasinga obungi kuba bawuliziganya bulungi era y'ategeera abavubuka bye balya ne bye banywa.\nAmagezi ge mpa Bobi Wine, amaanyi agasse nnyo mu kusimbawo abantu ku bifo ebirala ng'ababaka ba Palamenti n'abakulembeze ba disitulikiti. Kino kijja kumutaasa ku bamulwanyisa amaanyi bagasse ne ku bantu abalala.\nAmagezi ge mmuwa abiveeko adde emabega wa Bobi Wine kuba buli muntu tasobola kubeera Pulezidenti. Agezezzaako era abantu bamuwagidde kyokka n'atasobola kubatuusa ku buwanguzi.\nGen. Mugisha Muntu?\nOyo kyakayiga era mmulaba nga munnabyabufuzi akyazimbibwa. Ekisooka naye talina njawulo na banne kuba naye ava mu kitundu eva Museveni. Abantu abasinga baagala nkyukakyuka ezaddala. Museveni bw'avaawo ate n'asikirwa Besigye, Muntu oba Henry Tumukunde awo kiki ekiba kikyuse? Bonna be bamu.\nAlina omukisa kubanga asobodde okufuga eggwanga emyaka 35, Aliko bingi by'akoze n'ensobi nnyingi. Museveni yandibadde akola nga Nyerere ow'e Tanzania n'ava ku ntebe n'afuna ekifo ekirala okugeza n'asigaza ekya ssentebe wa NRM. Ajja kusigala nga wamugaso.\nBwe wali omuwabuzi wa Pulezidenti wamuwabula ki?\nNnamuwabula obutakyusa Konsitityusoni kuggyawo kkomo ku myaka gya Pulezidenti. Kyokka olw'okuba ogwange gwa kuwabula teyakigula.\nYagikyusa ayongere okufuga.\nAbawabuzi ba Museveni tebamulaba, ggwe omutuukako otya? Nze mmutuukako kuba siri wa bizibu. Abamu tebamulaba kubanga amanyi bamunoonya kubasasulira fiizi z'abaana. Nze buli lwe mmulaba mbeera ng'enze kumuwa magezi. Amagezi waddembe okugatwala oba obutagatwala kubanga nze ndi muwabuzi si nze nfuga eggwanga.\nOkomawo mu 2021?\nAbantu bansaba nzije ku kya Loodi Mmeeya nga bagamba nti nze muntu eyabakolera nga siwogganye. Ekirungi bannakampala 95 ku 100 bammanyi.\nKiki ekikuyambye okututumuka mu byobufuzi?\nOkwekkiririzaamu kikulu nga teweekubagiza olw'ekyo kyoli. Bw'obeera n'ekiruubirirwa n'okiremerako otuuka wala. Ekirala kukwana abantu abansinga.\nEky'okuba nga nnazaalibwa mu nnyumba ya ssubi e Kisaasi ne sisoma kugenda wala tekya hhaana kufuuka mmeeya wa Kampala. Ntambudde ensi yonna ne nkola emikwano ku bakulembeze b'amawanga.\nNeenyumiriza mu kuba nti nze nnagoba Museveni mu byobufuzi bya Kampala era okuva lwe nnawangula obwammeeya mu 1998, tebuddanga mu mikono gya Gavumenti.\nEkyokubiri Bobi Wine\nMuntu oba Henry Tumukunde\nNanjego takyakaaba bya mmere.\nEnseenene omala kugikongola okufuuka eyiyo\nKusaasira atuuzizza ebbeere ku fulayi y'omubaka Ssengo enduulu n'evuga


Bukedde Online - Ab'e Mbale basabye Kiwanda ku kutumbula eby'obulambuzi mu nsozi z'e Bugisu\nKCCA ewaddeyo ekitundu kya Centenary Park ...\nAdded 23rd October 2020\nebyetaaga okutumbula mulimu; ekkuumiro ly’ebisolo erya Elgon National Park, ebiyiriro by’e Sipi, olusozi Masaba n'ebirala.\nAbatuuze b'e Mbale mu Bugisu basabye minisita w'ebyobulambuzi, Kiwanda Ssuubi okubayamba okutumbula eby'obulambuzi byabwe ebiri mu nsozi z'e Bugisu.\nMuno mulimu ekkuumiro ly'ebisolo erya Elgon National Park, ebiyiriro by'e Sipi, olusozi Masaba n'ebirala bingi ebyetaaga okutumbula omuli n'enguudo ezigenda mu bitundu bino ezitayitikamu.\n[image_library_tag 308b9d1c-93ad-47e2-8144-62b590a62bc5 720x405 alt="Minisita Kiwanda Ssuubi (wakati), Lydia Wanyoto (ku ddyo) ne Muhamood Masaba Mutenyo ssentebe wa NRM e Mbale nga basala kkeeki." width="720" height="405" ]\nMinisita Kiwanda Ssuubi (wakati), Lydia Wanyoto (ku ddyo) ne Muhamood Masaba Mutenyo ssentebe wa NRM e Mbale nga basala kkeeki.\nMinisita Kiwanda abazzizzaamu essuubi n'abategeeza nti wadde entegeka eno ekeereye naye gavumenti yamala dda okukola enteekateeka y'okukulaakulanya eby'obulambuzi byonna gye biri mu ggwanga era ke kaseera okubyongera amaanyi.\nBino Kiwanda yabyogeredde ku mukolo gw'okukwasa omukyala owa Mbale City, Lydia Wanyoto bendera mu butongole era n'asaba ab'e Bugisu okwongera okuwagira NRM ne pulezidenti Museveni mu kulonda kwa 2021.\nElgon National Park,\nAba Rotary basiimye Sr. Nakafeero olw'obuweereza\nBakansala basimbidde eky'okuddiza disitulikiti obuyinza ku ddwaaliro ekkuuli\nEnkuba egoyezza ab'e Kayunga


Bukedde Online - Nsagu ebonerezza Lukaya\nNsagu FC, abeeyita 'abaana ba Maama Nsagu' baakikoze aba Lukaya FC be baabajoogedde mu kisaawe kyabwe ne babakuba ggoolo 1-0. Lukaya, etendekebwa Reagan Ndaula yabadde ekyazizza Nsagu FC, mu za Buganda Ligyoni.\nWadde mu kusooka abazannyi ba ttiimu zombi baalabise ng'abeetidde, oluvannyuma beerumbye, Lukaya n'essubwa emikisa gy'enkizo, olw'abateebi Ali Kainamula ne Ibrahim Kasenge, okulemwa okuyita ku ggoolokipa wa Nsagu, Nelson Kabiri.\nMichael Jeero ye yateebye ggoolo ya Nsagu, mu kitundu ekyokubiri. Kino kyawadde omutendesi Simon Ndunga ne Maama Nsagu (Josephine Nnakaweesi, omuyima) essanyu ly'obuwanguzi bw'obugenyi. Nnakaweesi ne Ndaula baasabye abawagizi ba ttiimu zaabwe okubadduukirira n'ensimbi z'okuziyimirizaawo.\nNsagu FC, abeeyita 'abaana ba Maama Nsagu' baakikoze aba Lukaya FC be baabajoogedde mu kisaawe kyabwe ne babakuba ggoolo 1-0. Lukaya, etendekebwa Reagan Ndaula yabadde ekyazizza Nsagu FC, mu za Buganda Ligyoni. Wadde mu kusooka abazannyi ba ttiimu zombi baalabise ng'abeetidde, oluvannyuma beerumbye, Lukaya n'essubwa emikisa gy'enkizo, olw'abateebi Ali Kainamula ne Ibrahim Kasenge, okulemwa okuyita ku ggoolokipa wa Nsagu, Nelson Kabiri. Michael Jeero ye yateebye ggoolo ya Nsagu, mu kitundu ekyokubiri. Kino kyawadde omutendesi Simon Ndunga ne Maama Nsagu (Josephine Nnakaweesi, omuyima) essanyu ly'obuwanguzi bw'obugenyi. Nnakaweesi ne Ndaula baasabye abawagizi ba ttiimu zaabwe okubadduukirira n'ensimbi z'okuziyimirizaawo.\nOlulenzi lundaze ekkwaano sitoma\nMikwano gyaffe be bapanga twawukane


Bukedde Online - Reagan JO foundation badduukiridde eddwaliro ly'e Mityana\nOwe 84 nga tawasangako yesunga bbebi\nOmukungu w'ekitongole kya Reagan JO Foundation ng'akwasa omusawo ebikozesebwa naddala ku baana abazaaliddwa nga tebanneetuuka\nDISITULIKITI ye Mityana yonna terina musawo yakuguka mu bya kulabirira baana abazaalibwa nga tebanatuuka (premature).\nBino byayatuddwa Deborah Eyiiga akulira eby'okuzaalisa mu ddwaliro lye Mityana bweyabadde alaga okusiima eri ekibiina kya REAGAN JO foundation ekyagabidde eddwaliro ebintu ebyeyambisibwa abaana abazaalibwa nga tebanatuuka.\nEyiiga agambye nti buli mwezi bafuna abaana abawera 20 abazaalibwa nga tebanatuuka nga n'abamu bafa olw'obutabeerawo bikozesebwa nga mu kiseera kino tebalina musawo wadde omu eyakuguka mu by'okulabirira abaana be kika kino.\nAyongeddeko nti n'ebikozesebwa nabyo bitono mu ddwaliro , kuba balina ekyuma kimu kyokka mwe basobola okukuliza omwana abeera azaaliddwa mu mbeera eno.\nEbikozesebwa ebirala omuli abaana mwe bassiza n'obupiira mwe baliira balina nabyo balina bitono ddala.\nEria David Mulaliira akulira ekibiina kya Reagan Jo, agambye nti bbo ng'abaana enzaalwa ye Mityana basazeewo okuddiza ekitundu mwe bazaalibwa bwebatonye ebintu ebiyamba abaana okussa n'obupiira mwe baliira nga bibalirirwamu obukadde butaano.\nEyiiga asiimye obuyambi obwabaweereddwa n'ategeeza nti obuyambi bwakubayamba nnyo kuba buli mwezi bazaalisa abakazi abali wakati we 450 ne 600. Abakazi abali wakati we 120 ne 150 bamala kulongoosebwa okusobola okuzaala\nAbaana abazaalibwa nga tebatuuse e Masaka tebakula\nAbaana abazaalibwa nga tebatuuse beeyongedde


Kadaga asekeredde abamuperereza okutwala obwa Vice Pulezidenti, Babuwe omulala nze sibwagala – Watchdog Uganda\nOmukubiriza w’olukiiko lwe Ggwanga olukulu Rebecca Alitwala Kadaga asekeredde abantu bonna abefunyiridde okumuperereza mbu aleke ekifo kyalimu added ku ky’obumyuka bwomukulembeze we Ggwanga, bagamba nti takyagala bakiwe omuntu omulala.\n“Nze njagala bwa Sipiika SSI bwa Vice Pulezidenti,saagala kubeera wansi wa bantu, wano mu Palimenti nze ow’okuntikko asalawo ku nsonga saagala kunsalirawo, ekifo ekyo bakiwe abalala nze Ndobye” Kadaga bwe yagambye mu lulimi olusoga.\nOkwogera bino yabadde asisinkanye ababaka be kitundu mwava ekya Busoga bonna ku Hotel Africana, era bonna awatali kwesalamu aba NRM nab’oludda oluvuganya be basalawo okumuwagira addemu afuuke Sipiika emyaka 5 emilala.\nAbabaka obwedda bakira bawera nti bakufiira ku Kadaga yadde nga waliwo ababaperereza okuwagira omumyukawe Jacob Oulanya ku kifo kino, be bagamba nti balaba akyasobolera ddala okutwala mu maaso obuvunanyizibwa bwokukubiriza olukiiko.\nOmubaka Asuman Basalirwa yamubuuzizza ku bikwatagana ku nsonga yokuyungula abajaasi abaakuba ababaka mu kiseera Kya togikwatako elabika nga eke dezezaamu ku buwagizi bwe, nayanukula nti ye takulira bitongole bya byakwerinda, bagamba nti ebyo byetaaga kubuuza abakulira abaselikale okuli ba Minisita be kikwatayo.\nKu nkolagana ye n’omukulembeze we Ggwanga Kadaga yagambye nti nnungi nnyo nti era boogera bulungi nasekerera abalowooza nti Museveni amulwanyisa kyeyagambye nti tekisoboka.\nKadaga olw’okaano lw’obwaSipiika yaluddamu okuva bwe yawangula ekifo ky’omubaka omukyala owe Kamuli, era nga ali nnyo ku mbilanye n’omumyukawe Jacob Oulanya naye ekifo alabika nga akyagalira ddala.\nUganda will be experimenting its own Covid-19 vaccine on mice by June- Museveni


Bukedde Online - Kitatta omusango gw'okusangibwa ne mmundu gumusse mu vvi\nAba Bombers beyanjudde e Lugogo okwetegekera...\nFDC etiisizza okufaafagana n'abasuubuzi abaagala...\nKitatta ng'atuyanira mu kaguli olw'aleero\nKKOOTI y’amagye esingisizza eyali omuyima w’akabinja ka bodaboda 2010, Hajji. Abudallah Kitatta emisango ebiri egyokusangibwa n’emmundu n’amasasi ataano mu bumenyi bwamateeka neemweggyereza emirala ena.\nMunaana ku baabadde avunaanibwa nabo kkooti ebeggyerezza neebalagira bagende ate omukuumi we, Ngobi Sowali bamusingisizza emisango ebiri egyokusangibwa n’emmundu mu bumenyi bwamateeka.\nSsentebe wa kkooti w'Amagye Andrew Gutti ng'atuuse mu kkooti okusala omusango gwa Kitatta\nKitatta atunudde mpwangali naasoberwa yenna naatuyana entuuyo nga bwezikala nga kkooti emusingisa emisango. Yazze ku kkooti nga yenna awaga era yasoose kutoolera bantu be Salamu. Yabadde asibiddwa ku mpingu emu ne musajja we Ibrahim Ssekajja nga mu mukono ogwa kkono akutte akatabu aka kiragala n’akalaadi Abasiraamu kebasoma nga basaala.\nSsentebe wa kkooti y'Amagye Andrew Gutti ng'asoma emisangi gya Kitatta\nKkooti yaluddewo okutandika ng’abakungu abatuula ku kakiiko kayo akalamuzi bakyali mu kafubo nga beegeyamu.\nYatandise obudde bugenderedda ku ssaawa 5:55 ezokumakya Ssentebe waayo, Lt. Gen. Andrew Gutti naasomera Kitatta ne basajja be engeri omusango gyegutambuddemu okuva lwegwatandika, obujulizi bwonna oludda oluwaaaabbbi bwerwaleeta n’abajulizi abaalumiriza Kitatta. Yagaseeko n’ebyo eby’oludda lwa Kitatta byerwawayo mu kwewozaako.\nGutti yagambye nti, looya wa Kitatta, Shaban Sanywa yasaba olukusa okuva mu kkooti okufuna akatambi akalaga ebyaliwo nga Kitatta akwatibwa nebalumuwa wabula akatambi teyakaleeta era Kitatta bweyali yewozaako, tewali katambi konna kaalagibwa.\nAba Famire ya Kitatta nga bakulukusa amaziga mu kkooti\nYagaseeko nti, ku ky’emmundu okutwalibwa ew’omukugu wa Gavumenti mu bibaluka okwekebejja oba ddala ezaaletebwa mu kkooti mmundu, yagambye nti, buli atuula mu kkooti y’amagye mukugu ekimala okwawula emmundu ku kifaanana emmundu.\nOluvannyuma, Gutti yasomedde Kitatta ne basajja be emisango egibadde gibavunaanibwa gumu ku gumu okuli okusangibwa n’emmundu


Bukedde Online - Winnie Kiiza yegasse ku kibiina kya Mugish muntu\nNnamwandu wa Mabirizi asonyiye abapangisa be lenti wa myezi 3\nOMUBAKA omukyala owa Kasese, Winfred Kiiza yegaasse ku kibiina kya Alliance for National Transformation (ANT) n’aweza omuwendo gw’ababaka bana okuva mu FDC abeegasse ku kibiina kino.\nAbakungu mu kibiina kya Gen.Muntu nga baslaa Cake okwaniriza Winnie Kiiza\nOMUBAKA omukyala owa Kasese, Winfred Kiiza yegaasse ku kibiina kya Alliance for National Transformation (ANT) n'aweza omuwendo gw'ababaka bana okuva mu FDC abeegasse ku kibiina kino.\nKiiza ayaniriziddwa olwalero mu lukungaana Maj. Gen. Mugisha Muntu akulira ekibiina kino lw'ayise okwogera ku nsonga z'ekkanisa eyamenyeddwa ku kitebe ky'ekibiina kino ku Buganda Road.\nKiiza yeegasse ku babaka ba palamenti abaasoka okuva mu FDC okuli Paul Mwiru ne Gerald Karuhanga ssaako omubaka wa Municipaali y'e Arua, Kasiano Wadri naye eyali mu FDC wabula kati mu Palamenti aliyo ku bwa nnamunigina.\nBw'abadde ayogera eri abawagizi ba ANT, Kiiza agambye nti, tewali kyatakoledde FDC, era teyejjusa kya kubeera ng'abadde mmemba waabwe era nabo tebejjusa kumukkiriza kubeegattako.\nOno, yalangirira obutaddamu kuvuganya ku kifo ky'omubaka omukyala owa Kasese nga July 14, era yagambye nti, bangi baalowooza nti asaaga.\n"Mpulira amaanyi gange n'obusobozi bijja kubeera bya mugaso nnyo nga ndi mu kibiina ekitambulira ku mpisa." Kiiza bw'agambye mu kusakaanya okuva mu bawagizi.\nAyongeddeko nti, yavudde ku kifo kya mubaka wa palamenti kyokka olutalo lw'okulwanirira enfuga ennungi mu ggwanga tanaluvaamu n'agamba nti, agenda kwongera okulwana n'okusingawo ng'asinziira mu ANT ng'ali wamu n'ebibiina ebirala ebyagala enkyukakyuka mu ggwanga.\nBw'abadde amwaniriza mu kibiina, akulira abakunzi ba ANT mu ggwanga, Alice Alaso agambye nti, Kiiza muntu wa maanyi, atakyusakyusa bigambo bye.\nMugisha Muntu agambye nti, Kiiza yegasse ku ANT kubanga yakirabye nga kye kibiina ekitambulira ku mpisa gy'akkiririzaamu n'agamba nti, olunaku lumu, ANT ejja kukyusa Uganda.\nYagasseeko nti, essaawa eno, bali mu kusimba mirandira era abantu nga Kiiza, Mwiru, Karuhanga n'abavubuka abegasse ku ANT, gye mirandira gye betaaga okuzimba ekibiina ekijja okutwala obukulembeze bw'eggwanga mu maaso.\nAyongeddeko nti, mu lutalo olw'ekiyeekera olwaleeta NRM mu buyinza, baali Makerere ku yunivasite ne bannaabwe abalala ne basalawo okuyingira ensiko kyokka abamu ne bekyusa ne batagenda, olutalo lwaggwa ne beesisinkana mu Kampala, wadde bafiirwa emisomo, naye baakola ekitundu ku byafaayo by'eggwanga ebitagenda kuvaawo n'ategeeza nti, abeegatta ku ANT essaawa eno, bakola byafaayo.\nOno era yayogedde ku ku by'okumenya ekkanisa ya St. Peters mu Ndeeba n'agamba nti, abantu bwe baba n'emmundu ne ssente bakitwala nti obuyinza bwonna be babulina ne batuuka n'okumenya ennyumba ya mukama.\nAyongeddeko okusaba abakulembeze b'enzikiriza okuvaayo boogere ku bigenda mu maaso kubanga singa banaasirika bajja kwekanga nga be babadde balyowa emyoyo ate be bafuuse abalyoyi b'emyoyo gyabwe.\nSsekukkulu mu Kampala: Abasuubuzi beeraliikiridde olw'abaguzi abakyali abatono\nNnaabagereka akoledde abaana akabaga\nNnaabagereka adduukiridde abaana abatalina mwasirizi\nNnaabagereka agabudde abaana


Bukedde Online - Ebibiina ebivuganya NRM bikkaanyizza ku mukago\nEbibiina ebivuganya NRM bikkaanyizza ku mukago\nAbaana 10 baweereddwa obutwa e Kyengera\nEBIBIINA byobufuzi ebivuganya ekiri mu buyinza ekya NRM byegasse ne bitongoza omukago gwe batuumye The Democratic Alliance, mwe bagenda okuyita okusimbawo omuntu omu mu kulonda kwa pulezidenti okwa 2016.\nBya KIZITO MUSOKE, PHIONA NABADDA ne PAUL KAKANDE\nMu lukiiko lwe baatuuzizza ku Hotel Africana ku Lwokusatu, ebibiina byobufuzi musanvu okuli; Forum for Democratic Change (FDC) ekikulemberwa Maj Gen. Mugisha Muntu, Uganda Peoples Congress ekya Olara Otunu, Uganda Federal Alliance ekya Betty Kamya.\nJEEMA ekya Asuman Basalirwa, Conservative Party ekya Ken Lukyamuzi, Democratic party abaakiikiriddwa ssentebe waakyo mu ggwanga, Muhammad Baswale Kezaala awamu ne Peoples Progressive Party abaakiikiriddwa omumyuka wa pulezidenti, Dick Odur, n’eyaliko omumyuka wa pulezidenti Gilbert Bukenya ow’omukago gwa Pressure for National Unity.\nMu kiwandiiko ekyasomeddwa pulezidenti wa JEEMA, Asuman Basalirwa ku lwa banne, kyategeezezza nti ebibiina byonna ebyobufuzi byakkiriziganyizza okusimbawo omuntu omu ku bwapulezidenti bw’eggwanga.\nEkintu ky’ekimu era kye bajja okukola ku bifo ebirala nga ku ky’omubaka wa palamenti, ku bwa ssentebe bwa disitulikiti, obwa kansala okutuukira ddala ku bukulembeze bwa wansi ku byalo.\nKyokka oluvannyuma Muky Hope Mwesigye, yatuuse mu lukiiko luno era n’aweebwa ekifo ky’oku mwanjo n’ategeeza nga bwe yabadde akiikiridde eyali katikkiro wa Uganda, Amama Mbabazi awamu n’aba muvumenti abaagala enkyukakyuka.\nYategeezezza nti bagenda kutuula balabe agenda okuteeka omukono ku kiwandiiko kino ku lwabwe.\nAsuman Basalirwa yategeezezza nti mu bbanga lya wiiki emu, bagenda kuddamu okutuula bakkaanye ku nsonga y’omuntu agenda okubakwatira bendera mu kulonda okujja.\nDr Kizza Besigye yasinzidde mu lukiiko luno n’alabula bannamukago okukitegeera nti gavumenti gye balwanyisa yeetaaga okwewaayo okwenjawulo omuli n’okwefiiriza.


Bukedde Online - Emisinde gya Afrika Mashariki gibakamudde akatuuyo\nKing Micheal ne Big Eye bagudde mu bintu: Museveni abawadde ente...\nEmisinde gya Afrika Mashariki gibakamudde akatuuyo\nEmisinde gya Africa Mashariki egy’omulundi ogwokubiri gikamudde abaddusi entuuyo nga gisimbudde n’okumalira ku kisaawe e Kololo.\nAbamu ku baddusi abeetabye mu misinde gya Africa Mashariki e Kololo May 29 2016. (ekif: Silvano Kibuuka)\nAbawangudde emisinde gya Africa Mashariki:\nAbasajja Kiromita 21:\n1.Isaac Nsungu (Uganda) 1:47.32\n2.Robet Okudi (Ug) 1:47.44\n3.Cheng Daxia (China)\nAbasajja Kiromita 10:\n1.Tirabun Simuabebe 29:30\nAbakasi Kiromita 21:\nAbakazi kiromita 10:\nBeatruce Kimeta (Kenya)\nAbaddusi abasoba mu 300 be beetabye mu misinde gino mu mitendera, ogwa kiromita 21, 10 n’emu mu bato abali wansi w’emyaka 12.\nEgya kiromita 21 giwanguddwa Munnayuganda Isaac Nsungu mu ssaawa 1:47.32.\nOmwogezi wa Palamenti ya East Africa, Daniel Kidega owa Uganda y’abadde omugenyi omukulu ku misinde gino n’agamba nti wadde tegijjumbiddwa ng’egyasooka, abantu basaanye okwongera okugijjumbira omwaka ogujja kubanga ekigendererwa kyagyo kugatta bantu ba East Africa mu ngeri zonna.\nAgambye era nti amawanga ga East Africa gasaana okussa bbajeti ennene mu mizannyo kubanga gyafuuka gya byanfuna mu nsi yonna nga gitumbula n’obulambuzi.\nAsabye abavujjirizi bongere ensimbi mu mizannyo.\nAbamu ku bakungu abaabadde ku misinde gya Africa Mashariki egy'okubiri e Kololo. Okuva ku kkono ye Maj. Gen. Geoffrey Okanga ku kitebe kya Kenya mu Uganda, minisita wa Uganda mu Palamenti ya East Africa Daniel Kidega, James Akena eyaliko Pulezisenti wa UPC, Jesica Eriyo omubaka wa Uganda mu Palamenti yaEast Africa ne Madaraka Nyerere mutabani w'eyali Pulezidenti wa Tanzania Julius Nyerere. (ekif:Silvano Kibuuka)\nWabula abaddusi bangi basigadde beevuma entegeka y’omulundi guno nga bagamba nti tebaaweereddwa bukuumi ku bidduka, bangi babuze ne ababadde ab’okudduka kiromita 21 beesanze bayingidde eze 10 lwa butabaawo bategesi mu bitundu bingi.\nAbeegasse ki sipiika Kidega ku misinde gino mwe muli omumyuka we Jesca Eriyo, omubaka wa Kenya mu Uganda, Maj. Gen. Geoffrey Okanga, Jimmy Akena, mutabani w'eyaliko Pulezidenti wa UPC, omugenzi Apollo Obote, wamu ne mutabani w’omugenzi Dr. Julius Nyerere ayitibwa Madaraka Nyerere.\n“Entegeka ze twabadde nazo ne Poliisi naddala okutangira ebidduka zaakyusiddwa ku ssaawa esembeyo aba Poliisi bwe baaweereddwa emirimu egy’embagirawo nga gavumenti ekyaza abakulembeze b’amawanga agatali gamu,” Ronnie Kisembo akulira Africa Mashariki bw’ategeezezza.\nEza Uganda obutegesi buzimenyedde bwereere\nKCCFC yesasulizza ku Police oluvannyuma lw'okuwanduka mu za CAF\nWuuno eyawangula MTN Marathon eyasooka


Bukedde Online - By'okola lwe bisindika omwagalwa wo mu bwenzi\nBy'okola lwe bisindika omwagalwa wo mu bwenzi\nGwe nnayingira naye omwaka yanziba\nOMUZE ogwongedde okusensera abafumbo n’abaagalana ng’ennaku zino guli nnyo ku mimwa gy’abantu gwe gw’obwenzi.\nObutawa muganzi wo budde n’odda ku bibyo oluusi kimumalamu amaanyi n’akulaba ng’atafaayo.\nOMUZE ogwongedde okusensera abafumbo n'abaagalana ng'ennaku zino guli nnyo ku mimwa gy'abantu gwe gw'obwenzi.\nAte nno kati tegutaliza basajja na bakazi.\nKu bamu, gulinga muzimu ogubalinnya nga tebasobola kutuulira awo nga tebakoze bwenzi.\nSo nga waliwo abasoberwa olw'okunyigirizibwa n'embeera gye babeeramu ng'okwetaasa oba obuddukiro ate bakola bwenzi.\nObadde okimanyi nti waliwo ebintu by'oyinza okukola ne bisindika muganzi wo mu bwenzi oluusi nga togenderedde oba olw'embeera gy'oteekawo mu mukwano gwammwe.\nKu wiikendi eri nnabadde ηηenzeeko mu kirabo ky'emmere akawungeezi okufuna kyenziza eri olubuto kwe kuliraana abakyala basatu nabo abaabadde ku caayi nga boogera ku mbeera ze bayitamu oluusi ne beesanga nga babalize mu mukwano.\nOkunyiiga n'obukambwe obususse buyinza okuleetera omwagalwa wo omutima okumwennyika.\nMu kwogera kwabwe, kuba baabadde basatu, nasobodde okufunako amannya g'ababiri okwabadde Teddy, Grace so nga owookusatu bakira bamuyita Maama Junior.\nMu kwogera nasoose kugoberera ebyabadde byogerwa Teddy:\nTeddy: Omusajja owange ennaku zino mulaba nga kifaananyi. Mazima sizoni w'etandikidde awo mu December namusaba ampeeyo ku ssente nnyongere okusuubula ku ngoye kuba zibadde ‘zitambula' (ng'ategeeza okugulibwa) kyokka yadda mu kukaaba nga luggi lwa tooyi….\nYampoleza njiiyize mu bannange, nfuneyo ampola mbu tunaamuddiza nga sizoni ewedde.\nMazima ku kanaayokyani wa December oyinza kuggyawa akuwola ssente…..nange sadda mu kwerumya mutwe nga ηηenda wa ‘kikwano', Micheal anti y'ammanyidde ku nnaku……\nGrace: Kati olwo z'oddiza Micheal waziggyeemu…..\nTeddy: (enseko) ate oyo aliko okuddiza….. ebyoyo okusasula bibeera bya kwewuuba.\nMaama Junior: Mmwe nno kale muli ku bya bizinensi, nze owange akameeza aleka si kasanyufu bulungi. Bw'omugambako nga bwe ziri entono ng'addamu nti munyigirize mufune ebigya mwezo. Nze nno ndi mu akasiba naye waliwo omukazi muliraanwa wange ye aηηamba kaati nti alina mukwano gwe owa bodaboda agattawo.\nGrace: Nze ekyannyiiza ku wange nagwa ku bifaananyi mu ssimu ye bye yeekubya n'omuwala nga beekutte mu kivvulu. Ekifaananyi kino kyamuweerezebwa muwala\nera bwe nnasoma obubaka obulala mu WhatsApp ye, nnalaba amuwaana nti ‘bbulawuzi ne sikaati bye wampeerezza byabadde bisuffu….kikwano thank you for loving me…' Baana mmwe nawulira nga nsiridde era okuva olwo nange nakyusaamu\nkati nkola binnyumira.\nEmbeera zino ziraga nti abakyala beekyawa oluusi ne bawalirizibwa okukola obwenzi\nmu ngeri ya kwesasuza olw'ebyo babbaabwe bye bakoze so nga mulimu\nababukola olw'okwagala okuyita mu kusoomoozebwa.\nProssy Namayanja: Obwesigwa n'eddiini ennaku zino bikendedde mu bantu kati abafumbo abamu babeera awo nga buli omu teyeesiga munne era omuntu gw'oteesiga bulungi kizibu okumulaga omukwano ogujjudde. Kino kye kireetera n'abamu okuwankawanka.\nBy'oteekeddwa okukola okutereeza embeera\nSSENGA Edith Mukisa abuulirira abafumbo n'abaagalana agamba nti waliwo embeera abakyala ze bateekawo ezivaako abasajja okwekyawa oba okusoberwa.\nAgamba nti waliwo ebiseera ensimbi bwe zibula ng'omukazi okudda ku bba n'azimupeeka abeera takoze bwenkanya. Agamba nti omukazi nga bwe zibeera zimubuze n'omusajja gw'azikanda zisobola okumubula.\nMukisa agamba nti awaka wabeerawo ebyetaago bingi omuli okugula emmere, okusasula ffiizi, ebikozesebwa awaka okusasula amasannyalaze, amazzi, kasasiro, ennyumba n'ebirala ng'ebiseera ebisinga babitunuuliza musajja.\nAgamba nti ebintu nga bino oluusi bireetera omusajja situleesi gy'atwala mu buliri n'amulemesa okubaako kye yeekolera oba okukola amajaani ate olwo omukyala\nKu nsonga y'abalaga baganzi baabwe nga bwe bakola obwenzi yagambye nti kino kiterebula munno n'akendeeza n'omukwano gw'abadde akuwa. Agamba nti essimu zikoze kinene okutabula obufumbo olw'ebifaananyi n'obubaka ebiwaanyisiganyizibwa ate ne bitasiimuulwa. Wabula yalabudde abaagalana okwewala okukeberanga essimu za bannaabwe.\nMukisa yannyonnyodde nti waliwo abakyala abagenda mu bwenzi mu ngeri y'okwesasuza olw'okuba omusajja naye akola obwenzi.\nYalabudde nti kino kye kimu ku bivaako okufuna endwadde nga siriimu olw'obutanywerera ku mwagalwa omu.\nMukisa yalabudde abakyala ku nsonga y'okuyombayomba n'obucaafu n'agamba nti bimalako abasajja emirembe oluusi ne bikendeeza n'ebiseera bye bamala awaka olwo abatali bagumiikiriza ne bakomekkereza nga bagenze mu bwenzi.\nAte Ssenga Naluggya Tomusange yabuuzizza ensonga ereetera abakazi okukuba babbaabwe emigongo oba okusula nga beekapise mu biwale. Agamba nti omusajja yandibadde akavvula buli lw'ayagadde okuggyako nga munne mulwadde oba ng'ali mu nsonga.\nAgamba nti ne ku mulembe guno ogw'okwambala ‘night', zisaana okubeera mu ngeri ya kamasu; ng'etangaala nga kyenkana olaba omubiri gw'omukyala gwonna, nga nnyimpi oba nga tebikka kifuba ng'amabeere kyenkana gabikkiddwako nnywanto zokka.\nKu basajja abatamatiza baganzi baabwe mu kitanda yabawadde amagezi okulya ebintu ebibongera ku mbavu okugeza gonja naddala omwokye, balugu, ebiryo by'ensujju, engabo ya kabaka ne wootameroni.\nKu bakazi bannabukalu abatasanyusa bulungi babbaabwe olw'ekkubo eritayiringita bulungi basobola okugezaako, okrah, enderema, ekibwankulata mpozzi n'okujjumbira okunywa amazzi agabuguma.\nEbisinga okusindiikiriza abasajja\nKu ludda lw'abasajja mulimu abakazi abamalako babbaabwe emirembe awaka ekibatuusa okunoonya awalala awabawa emirembe n'essanyu. Teebereza omusajja\nbuli lw'abeera awaka omukazi n'abeera mu kuyomba ne mu busonga obutaliimu.\nOmusajja lw'asirise ne bamuvuma okutuggubala naddala nga waliwo kye yakoze ne\nEkisinga okunyiiza abasajja awaka ye mukazi okumukuba omugongo oba okumuzira\nmu buliri. Abakyala bwe babeerako ekibanyiizizza batera okussaawo enkola ky'okwesala ebiwale oba okutunula ku kisenge okulemesa omusajja okumukwatako.\nMulimu n'ababiyomberamu ng'oluba okumukwatako n'amansula eri omukono gw'omusajja. Enneeyisa eno ereetera abasajja okwekyawa oluusi n'ebasindika okubaliga.\nEnnaku zino abakyala bajjumbidde nnyo okukola okwongera ku ssente ze bayingiza\nmu nsawo zaabwe. Wabula abamu tebamanyi kukwasaganya mirimu na kulekawo\nbudde bw'awaka oba obw'omusajja.\nAb'engeri eno oluyimba lwa ‘nkooye nnyo olwaleero' terubava ku mimwa. Omusajja\nn'afuna n'okutya okumutandikako era ekiva mu kino kunoonyaayo mukazi mulala anaamuwa obudde.\nObadde okimanyi nti mulimu abakyala abatamanyi kucamula basajja baabwe mu buliri. Waliwo abalinga omuteteme nga tebavaamu kanyego na kwenyenya. Abalala\nbabeera ba ‘nnabukalu' nga mu butuufu omusajja talina ssanyu ly'afuna mu kitanda.\nWano abasajja abamu we babaligira nga banoonya essanyu awalala.\nLwaki ebifa mu mukwano gwo tolina kubikuumira ku yintanenti\nSsentebe w'ekyalo aggaliddwa lwa mivuyo gya ttaka\nEyasuulira bba ebintu ebweru awunze nga bakwata eyamusigula\nGeosteady ayawukanye ne mukazi we n'alangira abawala Bannayuganda


Bukedde Online - Oluvudde e Luzira n’addamu Sitalinyebwa ne Mugalu ku okubba\nSsaalongo avunaaniddwa kutta mukazi we lwa...\nSitalinyebwa ne Mugalu ku okubba (kkono) n’embuzi babbye.\nOMUVUBUKA abadde yaakayimbulwa mu kkomera e Luzira ku musango gw’okubba, poliisi emukwatidde mu bubbi bw’entebe. Francis Mugalu 25, nga yeeyita ‘Kamwokya Mubaazi’ mu lufula y’oku Kaleerwe yakwatiddwa ku Lwokusatu oluvannyuma lw’abasuubuzi okumulumiriza okuba n’ekibinja ky’abavubuka abeefuula abasuubuzi b’ebisolo okuli ente, endiga n’embuzi n’ekigendererwa ky’okubibba.\nMugalu yakwatiddwa ne Derick Sitalinyeebwa omutuuze mu Kiteezi eyagambye nti, mubaazi mu lufuna.\nMu June w’omwaka guno Mugalu yakwatibwa olw’okubba ediga n’atwalibwa e Luzira ng’eno yavuddeyo nga July 1, n’atandikira we yakoma. Toofa Baluku 32, omusuubuzi w’ebisolo ku Kaleerwe yategeezezza nti, Mugalu alina abavubuka ababaazi b’akolagana nabo era mmotoka bwe ziva mu byalo ziyingira lufula abasuubuzi ne bakuh− haana era mu kavuyo ako Mugalu ne mikwano gye we babbira. “Bw’oleeta ebisolo mu lufula nga tolina akuyambako oyinza obutakwasaamu kuba ababbi nabo beefuula abasuubuzi ng’akwata ekisolo abulawo nakyo”, Baluku bwe yategeezezza.\nMusa Kawalya omu balunzi yategeezezza nti, n’abasuubuzi b’ebisolo nabo babbi bagenda mu ffaamu z’abalunzi ne batikka ebisolo, yagasseeko nti, wiiki ewedde ababbi baagenda mu ffaamu ye ne babba embuzi 30, ente 10 n’endiga ssatu.\nYagambye ababbi ebisolo babitambuliza mu mmotoka embikke okuyita ku poliisi. Mugalu yeewaanye nti, e Luzira agatwala nga makaage.\nSulaiman Kakoozza omu ku bakulira ebyokwerinda mu lufula y’oku Kaleerwe yategeezezza nti, Mugalu n’ekibinja kye tebabalina mu bitabo bya lufula wabula batambulira ku mmotoka ezigenda mu butale okusuubula ebisolo bwe bakomawo mu lufula ne balyoka babba ebisolo by’abasuubuzi. Bagguddwaako omusango ku fayiro nnamba SD:15/17/07/2019.\nAbadde yefuula omusuubuzi n'abba ebisolo mu lufula poliisi emukutte


VIDIYO! Akaboozi kayamba nnyo okukola dduyiro, musajja wa Bobi Wine Nambeshe alaze waaka ku Palamenti - Galaxy FM 100.2VIDIYO! Akaboozi kayamba nnyo okukola dduyiro, musajja wa Bobi Wine Nambeshe alaze waaka ku Palamenti - Galaxy FM 100.2\nOctober 22, 2021 by : SK OMUZINNYI\nNampala w’oludda oluvuganya munnakibiina ki National Unity Platform (NUP) John Baptist Nambeshe alabudde abakiise ba Palament okwettanira, okwerigomba, nga kigenda kuyamba nnyo okwetangira endwadde eziyinza okubalumbagana.\nNambeshe myaka 55, bw’abadde mu Palamenti akawungeezi ka leero mu kuteesa ku kiteeso kya Gavumenti, ekyanjuddwa omubaka omukyala owe Kalungu Kinshaba Patience, okutandiika okuwa obujanjabi, abalwadde ba Sukaali ne Puleesa ku bwereere, agambye nti okwetangira okulwala, balina okujjumbira dduyiro.\nNambeshe mu Palamenti\nNambeshe era agambye nti bangi ku bo, tebasobola kusamba kapiira, okwenyigira mu kudduka wadde okwenyigira mu kukola dduyiro ow’ebika eby’enjawulo, wabula singa bajjumbira ensonga z’omu kisenge, okwegatta ennaku eziwera, kigenda kubayamba nnyo okutuukiriza ensonga z’amaka ate nga bakola dduyiro, okwetangira okulwala.\nAgamba nti Katonda yatonda omusajja n’omukyala okwegatta okusobola okwetangira endwadde era abantu balina okusiima omutonzi.\nWakati nga Nambeshe omusomesa omutendeke owa Biology, akyatende ebirungi ne ssanyu eriva mu kwerigomba ng’abantu bakuze, omubaka we Kapelebyong, Arsene Anthony amwambalidde era agambye nti kiwebuula Palamenti y’eggwanga, okuteesa ku nsonga z’okwegatta emisana ttuku ng’abantu abali ku Ttiivi (TV) ssaako n’abaana abato.\nAmangu ddala sipiika wa Palamenti Jacob Aulanyah awabudde ku nsonga y’okwegatta, ebadde ekutte akati, mu Palamenti akawungeezi ka leero.\nAulanyah awanjagidde abakiise ba Palamenti okweyambisa ebigambo, nga tebyesitaza olwa Palamenti okulagibwa ku TV ssaako n’okuba nti buli ekyogerwa, kisigala mu Palamenti mu byafaayo.\nKu nsonga ezo, Nambeshe asigadde yewunya, abantu okuswala okwogera ku birungi ebiri mu kwegatta ate nga Omutonzi yakiteekawo, okuyamba abantu n’okwesanyusa mu ngeri ez’enjawulo.\nEbirala ebifa mu ggwanga – https://www.youtube.com/watch?v=f59Cfp8eFHE


Bukedde Online - Bawambye owa S1 ne basaba obukadde 5\nBawambye owa S1 ne basaba obukadde 5\nE Kasubi emyala giyita wakati mu mmere\nABAZADDE basattira olwa muwala waabwe okuwambibwa, omuntu n’abakubira essimu ng’abasaba 5,000,000/-\nOmu ku bakulembeze b'ekitundu ng'ayogera ne Nabbosa maama wa Nayiga (mu katono) eyawambiddwa..\nABAZADDE basattira olwa muwala waabwe okuwambibwa, omuntu n’abakubira essimu ng’abasaba 5,000,000/- okumubawa nga mulamu bwe batazimuwa balindirire omulambo.\nShakirah Nayiga 16, omuyizi wa S1 mu ssomero lya Fairway Kazo- Kawempe ye yabuziddwaawo abantu abatannategeerekeka ne kiteeka aba ffamire ku bunkenke.\nNayiga muwala wa Umar Matovu ne Hadijah Nabbosa nga bombi ba mu Kawempe kyokka nga baayawukana buli omu abeera wuwe. Muganda wa Matovu, Ismail Mugasira agamba nti omwana ono abadde aweererwa ekitongole kya KICVOP ekirabirira abaana abanaku.\nMugasira agamba nti okusoma bwe kwatuuka, yanona muwala waabwe mu kyalo ewa jjajjaawe gy’awummulira n’amuzza e Kampala atandike okusoma. Yamuteeka ku kikubo ekigenda ewa nnyina gye yalina okuva agende ku ssomero.\nKyokka enkeera yagenda okuwulira nti omwana teyatuuse waka, waayitawo akaseera katono omuntu eyeeyita Denis Odong n’abakubira essimu ng’abasaba ssente. Bwe baamutegeeza nti balinawo 200,000/- zokka n’abategeeza bazireke banaazeeyambisa mu kuziika.\nBaatandikirawo omuyiggo naye ne babulwa, oluvannyuma baagenze ku poliisi ne baggulawo omusango gw’okubula kw’omuntu waabwe ku fayiro nnamba SD: 42/30/09/2019.\nMatovu azaala Nayiga ng’akola gwa bubazzi, agamba nti abadde amaze ebbanga nga talaba muwala we engeri gy’abadde alabirirwa ekitongole ng’ate mu luwummula abeera ne jjajjaawe.\nYasabye poliisi ebuulirize bulungi kubanga ebikolwa bya Nabbosa byonna biraga nti aliko ky’amanyi ku kubula kw’omwana waabwe.\nFFAMIRE ERUMIRIZZA MAAMA\nMatovu ne baganda be olukongoolo lw’okubula kwa Nayiga, baalutadde ku nnyina (Nabbosa) okuba nti alina ky’amaanyi kubanga okuva omwana lwe yabula, abadde teyeefiirayo mu njogera n’ebikolwa.\nBaalumiriza nti yandiba nga y’abadde ku mupango gw’okuggya mu ffamire y’omusajja ssente. Wabula bino Nabbosa yabyegaanyi n’agamba nti talina nsonga emukwesa mwana we kubanga Matovu amulinamu abaana abalala lwaki yandikwese ono omu?\nNabbosa yagambye nti kiyinzika okuba nti omwana yatwaliddwa akalenzi ke yawulirako nga bato be boogerako nti akaagala.\nPatrick Onyango omwogezi wa poliisi mu Kampala, yategeezezza nti okunoonyereza n’okuyigga Nayiga bigenda mu maaso era nga bagenda na kunoonyereza ku nnamba ey’omuntu eyakubye essimu ng’asaba abazadde ssente.\nBawambye owa S1,\nBawambye owa S1 abazadde basattira\nOmukazi eyafiiridde mu kabenje e Kaliisizo yalimbye bba bw’agenda e Jinja\nEbituuse ku bantu ku mukwano: Omukazi yanfaako nga twakamala emyaka 3 mu bufumbo


Bukedde Online - Ssaabasumba alagidde Bafaaza bonna bakeberwe Corona\nAlinnye ku byuma by'amasannyalaze waggulu ne yeewanisa abantu emitima\nAguze bbulooka eziwedde n'azeekubidde ani ...\nSSAABASUMBA w'essaza ekkulu erya Kampala, Dr. Cyprian Kizito Lwanga alagidde Bafaaza bonna mu ssaza ly'e Kampala okukeberebwa Corona bamanye obulamu bwabwe we buyimiridde.\nSsaabasumba Lwanga ng'ateeka ekimuli awaabadde ekifaananyi ky'omugenzi Fr. Ssonko. Omulambo tegwaleeteddwa olw'obulwadde bwa Corona.\nEkiragiro kino akiweeredde mu mmisa ey'okusabira omwoyo gw'omugenzi Fr. Edward Ssonko eyafudde ekirwadde kya Corona ku Lwomukaaga lwa wiiki ewedde, mu ddwaaliro e Kisubi.\nLwanga mu mmisa gyabaddemu e Lubaga alaze obweraliikirivu nti ssinga ekirwadde kino tebakirwanyisa mu Bafaaza kiyinza okuleka Eklezia awazibu. Okukeberebwa kwa kutandika mu wiiki esooka mu February nga buli musosodooti ali mu Vicariate ennya ezikola essaza ly'e Kampala waakukeberwa.\nMunsennyooli Charles Kasibante ng'anyookeza akabaani mu ntaana omwaziikiddwa Faaza Edward Ssonko, mu limbo ya Seminariyo y'e Kisubi.\nAsabye abantu ne Bafaaza okugoberera ebiragiro by'abasawo ku bulwadde buno n'abalabula nti bukambwe nnyo nga busobola okuleka Eklezia n'eggwanga nga biri mu katyabaga olw'okuviibwako abantu ab'omugaso.\nYe akulira Seminaliyo y'e Kisubi Fr. Francis Ssengendo agambye nti omugenzi yagayaalamu okwekebeza Corona ate nga yali afunye obubonero ky'agambye nti kye kyamuviiriddeko okufa amangu kubanga baagenze okumukebera ng'amawugwe gamaze okunafuwa ennyo.\nOmugenzi Fr. Ssonko yazaalibwa mu kigo ky'e Goli mu 1959 nga yazaalibwa abagenzi Stephen Byekwaso ne Julia Namayanja. Yayawulibwa okufuuka Faaza mu 1986. Abadde yakuguka mu lulimi olulattini nga luno lwe lulimi olutongole olw'Eklezia era nga lwabadde asomesa e Kisubi.\nOmusaayi gw'omuyimbi Dr. Propa tebagwekakasa?